Adebɔ Ho Nokwasɛm\nASƐM A ƐDA SO Adebɔ Ho Nokwasɛm\nBIBLE NO ADWENE Sika\nNSASE NE NNIPA El Salvador Nsrahwɛ\nNisuo—Ɛboa Wo Sɛn?\nMMOA A WƆDE MA ABUSUA NO Sɛ W’ani Nnye W’aware Ho Bio a, Dɛn na Wobɛyɛ?\nWƆBƆE ANAA? Ɔwɔ Wedeɛ\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nNyan! | March 2014\nASƐM A ƐDA SO\nAMANSAN yi mfiase ho asɛm a ɛwɔ Bible mu no, nnipa mpempem pii ate anaa wɔakenkan ho asɛm. Wɔkyerɛw too hɔ mfe 3,500 ni, na asɛm a ɛde fi ase ne sɛ: “Mfiase no Onyankopɔn bɔɔ ɔsoro ne asase.”\nNnipa bi adwene ne sɛ nna nsia paa na Onyankopɔn de bɔɔ adeɛ. Saa nkurɔfo no ne asɔfo akyinkyim adebɔ ho asɛm a ɛwɔ Bible mu no ayɛ no anansesɛm bebree, na nnipa pii nnim sɛ nea wɔayɛ no ne Bible nhyia koraa. Nsɛm a wɔkeka no ne nyansahu nso nhyia. Ɛwom sɛ saa anansesɛm no nni Bible mu, nanso ama nnipa bebree nnye nea Bible ka no ntom; wobu no sɛ ɛyɛ bɔsrɛmka.\nNnipa pii nnim adebɔ ho nokwasɛm a ɛwɔ Bible mu no. Ɛyɛ awerɛho, efisɛ amansan yi mfiase ho asɛm a ɛwɔ Bible mu no, ntease wom na ɛtɔ asom. Nea ɛyɛ dɛ wɔ ho koraa ne sɛ, ɛne nyansahu hyia. Ampa, sɛ wuhu adebɔ ho nokwasɛm a ɛwɔ Bible mu no a, ɛbɛyɛ wo dɛ kwa!\nƆBƆADEƐ NO HO NOKWASƐM\nSɛ yɛhwɛ nea Bible ka fa adebɔ ho a, yehu sɛ ne nyinaa gyina asɛm baako pɛ so. Ɛne sɛ, Ade nyinaa so Tumfoɔ Nyankopɔn Pumpuni bi na ɔbɔɔ nneɛma nyinaa. Ɔne hwan, na ɔte sɛn? Bible ma yehu sɛ ɔnte sɛ abosom ne anyame a nkurɔfo som wɔn no. Ɔno na ɔbɔɔ nneɛma nyinaa, nanso nnipa dodow no ara nnim no ahe biara.\nOnyankopɔn yɛ obi a ɔwɔ hɔ ankasa. Ɔnyɛ mframa bi a ɔnenam baabiara kɛkɛ. Ɔwɔ adwene, ɔwɔ atenka na ɔwɔ botae nso.\nOnyankopɔn nyansa ne ne tumi nni ano. Ɛno nti na wabɔ nneɛma pii a ɛboro yɛn ntease so no, ɛnkanka nneɛma a nkwa wom.\nOnyankopɔn na ɔbɔɔ nneɛma a yehu nyinaa. Ne saa nti ɛrentumi mma sɛ nneɛma a ɔno ankasa bɔe no bi na obi de bɔɔ no. Mmom, ɔyɛ honhom; yentumi nhu no.\nOnyankopɔn te hɔ daa; onni mfiase nni awiei. Ɛnyɛ obiara na ɔbɔɔ no.\nOnyankopɔn wɔ din, na edin no wɔ Bible mu mpempem pii. Ne din ne Yehowa.\nYehowa Nyankopɔn dɔ nnipa, na ɔdwene wɔn ho.\nMFE SƐN NA ONYANKOPƆN DE BƆƆ ADEƐ?\nBible ka sɛ Onyankopɔn “bɔɔ ɔsoro ne asase.” Saa asɛm no, ɔkaa no traa; ɛnkyerɛ mfe dodow a ɔde bɔɔ adeɛ, ne kwan a ɔfaa so bɔɔ nneɛma. Ɛnneɛ asɛm a ebinom ka sɛ Onyankopɔn de nna nsia paa na ɛbɔɔ adeɛ no nso ɛ? Adebɔ ho asɛm a ɛwɔ Bible mu a wɔnte ase nti na wɔka saa. Nyansahufo mpo nnye saa asɛm no ntom. Enti yɛnhwɛ nea Bible no ankasa ka.\nNkurɔfo a wɔka sɛ nna nsia paa na Onyankopɔn de bɔɔ adeɛ no, Bible ne wɔn nyɛ adwene koraa\nNkurɔfo a wɔka sɛ nna nsia paa na Onyankopɔn de bɔɔ adeɛ no, Bible ne wɔn nyɛ adwene koraa.\nSɛ Bible ka “ɛda” a, etumi kyerɛ mmere bebree. Ɛtɔ da a, ɛnkyerɛ bere no tenten. Wei ho nhwɛso ne adebɔ ho asɛm a ɛwɔ Genesis nhoma no mu no.\nWohwɛ Bible mu a, ebetumi aba sɛ nna nsia no biara tenten yɛ mfe apem.\nBere a adebɔ da a edi kan no refi ase no, na Onyankopɔn abɔ amansan yi dada; na asase yi wɔ hɔ a hwee nni so.\nƐda adi sɛ nna nsia a Yehowa Nyankopɔn de bɔɔ adeɛ no yɛ bere tenten bi a ɔde siesiee asase no so maa nnipa.\nAdebɔ ho asɛm a ɛwɔ Bible mu no, ɛne mfe a nyansahufo kyerɛ sɛ amansan yi adi no hyia.\nADANNANDI—ƐNO NA ONYANKOPƆN NAM SO BƆƆ ADEƐ?\nNnipa a wɔnnye Bible nni no, nea wɔka ne sɛ nneɛma bi a nkwa nnim na ɛdanedanee maa nkwa bae. Wɔfa no sɛ, nneɛma a nkwa nnim no danedane bɛyɛɛ aboa ketewa bi. Nkakrankakra na aboa no nso dane bɛyɛɛ nnipa ne mmoa pepeankama a ɛwɔ hɔ yi. Nea wɔpɛ sɛ wɔkyerɛ araa ne sɛ onipa dasani fi saa aboa ketewa no mu.\nWɔn a wɔseɛ sɛ wɔgye di sɛ Bible yɛ Onyankopɔn asɛm no, wɔn nso wɔgye di sɛ onipa fi aboa mu. Wɔgye di sɛ Onyankopɔn bɔɔ aboa ketewa bi too asase so, ɛnna ɔhwɛ maa aboa no danedane bɛyɛɛ onipa. Nanso ɛnyɛ saa na Bible kyerɛkyerɛ.\nAdebɔ ho asɛm a ɛwɔ Bible mu no, ɛne asɛm a nyansahufo ka sɛ awoɔ ama yɛanya mmoa ne nnipa ahorow ahorow no hyia\nBible kyerɛ sɛ Yehowa Nyankopɔn na ɛbɔɔ nnua ne mmoa; ɔno ara na ɔbɔɔ barima ne ɔbaa a bɔne biara nni wɔn ho. Ná wɔtumi de wɔn adwene yɛ adwuma, na na wɔwɔ ɔdɔ, nyansa ne atɛntrenee.\nMmoa ne nnua a Onyankopɔn bɔe no, yehu sɛ awoɔ ama yɛanya n’ahorow ahorow. Ɛno nti na nipa tuntum wo nipa kɔkɔɔ na kɔkɔɔ wo tuntum. Nanso nnipa da so yɛ nnipa, na mmoa yɛ mmoa.\nAdebɔ ho asɛm a ɛwɔ Bible mu no, ɛne asɛm a nyansahufo ka sɛ awoɔ ama yɛanya mmoa ne nnipa ahorow ahorow no hyia.\nABƆDEƐ MA YEHU ƆBƆADEƐ NO\nBɛyɛ afe 1850 mu hɔ baabi, Britainni nyansahufo Alfred Russel Wallace ne Charles Darwin yɛɛ adwene sɛ mmoa na ɛdanedane bɛyɛɛ nnipa. Nanso ɔno Wallace korɔ yi ara kae sɛ: “Obiara a ɔwɔ ani a ehu adeɛ na adwene da ne tirim no, sɛ ɔhwɛ nkwaboaa ketekete, mogya, asase ne amansan yi nyinaa a, . . . obehu sɛ onyansafo bi paa na ɔhyɛɛ da hyehyɛɛ biribiara.”\nBɛyɛ mfe mpem mmienu ansa na Wallace reba wiase no, na Bible aka ato hɔ dadaada sɛ: “[Onyankopɔn] su horow a wonhu no ada adi pefee fi wiase bɔ so, efisɛ wɔnam nneɛma a wayɛ so na ehu, ɛno ne ne daa tumi ne ne Nyamesu.” (Romafo 1:20) Ɛwom ara a, gye bere na dwene ho hwɛ sɛnea abɔdeɛ yɛ nwonwa. Hwɛ nsensan baako pɛ mpo na hwɛ nsoromma mpempem a egu wim. Enti sɛ wogyene w’ani hwɛ abɔdeɛ a, wutumi hu sɛ ɔbɔadeɛ bi wɔ hɔ.\nNanso ebia wubebisa sɛ, ‘Sɛ ɔdɔ Nyankopɔn bi na ɔbɔɔ nneɛma nyinaa a, adɛn nti na ɔhwɛ ma yehu amane? N’abɔdeɛ a yɛwɔ asase so no, wato yɛn atwene anaa? Anidaso bɛn na yɛwɔ?’ Nokwasɛm pii nso wɔ Bible mu, nanso nyansahufo ne asɔfo akyinkyim no ama ɛso akata. Yehowa Adansefo na wɔyɛɛ nwoma yi. Wɔn ani begye sɛ wɔbɛboa wo ama woahu nokware turodoo a ɛwɔ Bible mu. Wɔbɛma woahu Ɔbɔadeɛ no yiye ne nea daakye ɔbɛyɛ ama nnipa.\nOnyankopɔn bɔɔ ɔsoro ne asase.—Genesis 1:1.\nNá asase wɔ hɔ kwa a hwee nni so, na na esum wɔ so.—Genesis 1:2.\nDA A EDI KAN\nHann baa asase so. Sɛ obi gyina asase so a, anka ɔrenhu baabi a hann no fi, nanso obehu sɛ ade akye na ade asa.—Genesis 1:3-5.\nDA A ƐTƆ SO MMIENU\nNá nsuo ne huruhuro kata asase so. Onyankopɔn paee mu maa kwan bɛdaa nsuo no ne huruhuro no ntam. Ɔkwan a ɛbɛdaa mu no na Bible frɛ no “wim” anaa “Ɔsoro.”—Genesis 1:6-8.\nDA A ƐTƆ SO MMIƐNSA\nNsuo a ɛwɔ asase so boaboaa ano na asase kesee yii ne ho adi. Wim tee nwann maa hann yɛɛ kɛse wɔ asase so. Afifide ahorow ahorow baa asase so. Da a ɛtɔ so mmiɛnsa no ne adebɔ nna a aka no, afifide no toaa so bae saa.—Genesis 1:9-13.\nDA A ƐTƆ SO NNAN\nSɛ obi gyina asase so a, na otumi hu awia ne bosome wɔ wim.—Genesis 1:14-19.\nDA A ƐTƆ SO NNUM\nOnyankopɔn bɔɔ nsuboa ne ntuboa manyamanya sɛ wɔnwo sɛnea wɔn su te.—Genesis 1:20-23.\nDA A ƐTƆ SO NSIA\nƆbɔɔ mmoa guu asase so, nketewa ne akɛse. Da a ɛtɔ so nsia no na Onyankopɔn bɔɔ asase so abɔdeɛ mu abɔdeɛ de wiee n’adebɔ. Ɛno ne barima ne ɔbaa a wɔdi kan.—Genesis 1:24-31.\nAdannandi Anaa Adebɔ? Nyansahu Ne Bible\nNsɛm Bi Wɔ Bible Mu a Ɛne Bi Nhyia?\nƐwom sɛ Bible mu nsɛm no bi ayɛ sɛ nea ɛne bi nhyia deɛ, nanso hwehwɛ mu hwɛ sɛ wubetumi de nsɛm a edidi so yi ayɛ adwuma na ama wate ase yiye anaa.\nWubetumi Ahu Onyankopɔn a Wonhu No No?\nKenkan na hu sɛnea wubetumi de wo “koma ani” ahu ade.\nMarch 2014 | Adebɔ Ho Nokwasɛm\nNYAN! March 2014 | Adebɔ Ho Nokwasɛm


Yesu Nam Nnipa Kakra so Ma Mpempem Aduan | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“[Yesu] bubuu mu kyekyɛ maa asuafo no na asuafo no nso kyekyɛ maa nnipakuw no.”—MAT. 14:19.\nƆkwan bɛn na na Yesu fa so ma nnipadɔm aduan?\nAdwuma bɛn na Yesu de asomafo ne mpanyimfo a wɔwɔ Yerusalem no yɛe?\nBere bɛn na Kristo paw wɔn a wɔde honhom fam aduan bɛma?\n1-3. Ɔkwan bɛn na Yesu faa so maa nnipadɔm bi aduan wɔ Betsaida mpɔtam? (Hwɛ mfonini a ɛwɔ adesua yi mfiase no.)\nWO DE, twa ho mfonini hwɛ. (Monkenkan Mateo 14:14-21.) Ná ɛyɛ afe 32 Y.B mu. Saa bere no na aka kakra ma Twam afahyɛ no adu so. Na mmarima bɛyɛ 5,000 ne Yesu ne n’asuafo wɔ Betsaida mpɔtam baabi wɔ Galilea mpoano. Mmea ne mmofra mpo de wɔankan wɔn anka ho.\n2 Bere a Yesu huu nnipadɔm no, ne yam hyehyee no maa wɔn. Enti ɔsaa ayarefo a wɔwom yare na ɔkaa Onyankopɔn Ahenni ho nsɛm pii kyerɛɛ wɔn. Bere a onwini dwoe no, asuafo no ka kyerɛɛ Yesu sɛ onnyaw nkurɔfo no kwan ma wɔnkɔ nkuraa a ɛbemmɛn hɔ nkɔpɛ aduan bi ntɔ nni. Nanso Yesu ka kyerɛɛ n’asuafo no sɛ: “Momma wɔn biribi nni.” Ɛbɛyɛ sɛ Yesu asɛm no yɛɛ asuafo no nwonwa kakra, efisɛ na paanoo anum ne mpataa abien pɛ na wɔwɔ.\n3 Nkurɔfo no asɛm yɛɛ Yesu mmɔbɔ, enti epusuw no ma ɔyɛɛ anwonwade bi. Eyi ne anwonwade a Nsɛmpa anan no nyinaa ka ho asɛm. (Mar. 6:35-44; Luka 9:10-17; Yoh. 6:1-13) Yesu ka kyerɛɛ n’asuafo no sɛ wɔmma nkurɔfo no ntenatena sare no so akuwakuw, aduonum aduonum, ne ɔha ɔha. Afei ohyiraa paanoo ne mpataa no so bubuu mu. Yesu wiei no, ɔno ankasa amfa amma nkurɔfo no, na mmom ɔkyekyɛ “maa asuafo no na asuafo no nso kyekyɛ maa nnipakuw no.” Anwonwasɛm, aduan no buu so araa ma nnipa no antumi anni mpo! Susuw asɛm no ho: Yesu nam n’asuafo kakra no so maa mpempem aduan. *\n4. (a) Aduan bɛn na na ehia Yesu sɛ ɔde bɛma, na dɛn ntia? (b) Dɛn na yebesusuw ho wɔ adesua yi ne nea edi hɔ no mu?\n4 Nea na ehia Yesu mpo ne sɛ ɔbɛma n’akyidifo honhom fam aduan. Na onim sɛ honhom fam aduan anaa nokwasɛm a ɛwɔ Onyankopɔn Asɛm mu no na ɛma daa nkwa. (Yoh. 6:26, 27; 17:3) Ayamhyehye a ɛkaa Yesu ma ɔmaa nnipadɔm no paanoo ne mpataa no, ɛno ara na ɛkaa no ma ɔde nnɔnhwerew pii kyerɛkyerɛɛ n’akyidifo no. (Mar. 6:34) Nanso na onim sɛ ne nkwa nna a aka ma wafi asase so akɔ soro yɛ tiaa. (Mat. 16:21; Yoh. 14:12) Ɛnde, bere a Yesu wɔ soro no, ɔbɛyɛ dɛn ama n’akyidifo a wɔwɔ asase so anya honhom fam aduan adi amee? Sɛnea ɔnam nnipa kakra so maa mpempem aduan no, saa ara na ɔbɛfa nnipa kakra so ama n’akyidifo aduan. Henanom ne nnipa kakra a ɔnam wɔn so bɛma mpempem aduan no? Momma yɛnhwɛ sɛnea Yesu faa nnipa kakraa bi so maa n’akyidifo pii a wɔasra wɔn aduan wɔ asomafo no bere so. Afei adesua a edi hɔ no, yɛbɛhwɛ asɛm bi a ɛho hia yɛn mu biara. Ɛne sɛ, yɛbɛyɛ dɛn ahu nnipa kakra a Kristo nam wɔn so rema yɛn aduan nnɛ?\nWɔnam nnipa kakraa bi so maa mpempem aduan (Hwɛ nkyekyɛm 4)\nYESU PAW NNIPA KAKRAA BI\n5, 6. (a) Gyinae titiriw bɛn na Yesu sii sɛnea ɛbɛyɛ a ne wu akyi no n’akyidifo benya honhom fam aduan adi amee? (b) Dɛn na Yesu yɛe de siesiee n’asomafo maa adwuma a wɔbɛyɛ wɔ ne wu akyi?\n5 Sɛ obi yɛ abusua ti na n’abusua ho hia no a, ɔbɛtoto nneɛma yiye na sɛ daakye ɔda na wansɔre a, n’abusua anyɛ mmɔbɔ. Na Yesu na ɔbɛba abɛyɛ Kristofo asafo no Ti, enti ɔno nso de nneɛma guu akwan mu sɛnea ɛbɛyɛ a ne wu akyi no, n’akyidifo bɛkɔ so anya honhom fam aduan. (Efe. 1:22) Wo de yɛnhwɛ, aka bɛyɛ mfe abien ma Yesu awu no, osii gyinae bi a emu yɛ duru paa. Ofii ase paw nnipa kakraa bi a ne kɔ akyi no ɔbɛfa wɔn so ama mpempem aduan. Hwɛ nea ɔyɛe.\n6 Yesu bɔɔ mpae anadwo mũ nyinaa; afei ɔfrɛɛ n’asuafo nyinaa, na ɔpaw wɔn mu 12 yɛɛ wɔn asomafo. (Luka 6:12-16) Mfe abien a edi hɔ deɛ, wankɔ annyaw asomafo 12 no koraa. Ɔkyerɛkyerɛɛ wɔn, na ɔno ankasa yɛɛ nhwɛso maa wɔn. Na onim sɛ 12 no wɔ nneɛma pii sua. Nokwasɛm ne sɛ saa bere no nyinaa na wɔfrɛ wɔn “asuafo.” (Mat. 11:1; 20:17) Ɔmaa wɔn afotu pii a na ɛbɛboa wɔn, na ɔsan gyee bere tetee wɔn wɔ asɛnka adwuma no mu. (Mat. 10:1-42; 20:20-23; Luka 8:1; 9:52-55) Ɔyɛɛ eyi nyinaa de siesiee wɔn na sɛ owu kɔ soro a, ɔde adwumasono bi ahyɛ wɔn nsa.\n7. Ɔkwan bɛn so na Yesu ma yehu ade titiriw a na asomafo no de besi wɔn ani so?\n7 Adwuma bɛn na na asomafo no bɛyɛ? Aka kakra ma Pentekoste 33 Y.B. aba no, na biribiara kyerɛ sɛ asomafo no na wɔbɛyɛ ‘ahwɛfo adwuma’ no. (Aso. 1:20) Nanso dɛn na wɔde besi wɔn ani so paa? Yesu wusɔre akyi no, ɔne ɔsomafo Petro bɔɔ nkɔmmɔ bi, na eyi boa ma yenya asɛmmisa no ho mmuae. (Monkenkan Yohane 21:1, 2, 15-17.) Yesu ka kyerɛɛ Petro wɔ asomafo no bi anim sɛ: “Ma me nguan nkumaa aduan.” Yesu asɛm yi kyerɛ sɛ ɔnam n’asomafo kakra no so de honhom fam aduan bɛma mpempem. Eyi ma yehu sɛ na Yesu ani kũ ne “nguan nkumaa” no ho paa! *.\nEFI PENTEKOSTE NO WƆMAA MPEMPEM ADUAN\n8. Dɛn na wɔn a wɔbɛyɛɛ Kristofo wɔ Pentekoste no yɛe a ɛkyerɛ sɛ wonim wɔn a Kristo nam wɔn so ma honhom fam aduan?\n8 Efi Pentekoste 33 Y.B. mu no, Kristo a wɔanyan no no nam n’asomafo no so maa n’asuafo a aka a wɔasra wɔn no aduan. (Monkenkan Asomafo Nnwuma 2:41, 42.) Yudafo ne amanaman mufo a wɔabegye Yudasom atom a wɔde honhom sraa wɔn saa da no hui sɛ asomafo no so na Yesu nam ma honhom fam aduan. Enti ntɛm ara “wɔkɔɔ so tuu wɔn ho sii hɔ maa asomafo no nkyerɛkyerɛ.” Ɔbenfo bi kae sɛ Hela asɛm a wɔkyerɛɛ ase “wɔkɔɔ so tuu wɔn ho sii hɔ” no kyerɛ sɛnea “obi de n’adwene nyinaa si biribi so a ɔmman mfi ho.” Ná wɔn a wɔabɛyɛ Kristofo foforo no kɔn dɔ honhom fam aduan, na na wonim baabi a wobenya saa aduan no. Wɔde wɔn ho nyinaa too asomafo no so ma wɔkyerɛkyerɛɛ wɔn Yesu anom nsɛm ne ne nnwuma ne ne ho nsɛm a ɛwɔ Kyerɛwnsɛm no mu. *—Aso. 2:22-36.\n9. Dɛn na asomafo no yɛe a ɛkyerɛ sɛ nea na esi wɔn ani so paa ne sɛ wɔbɛma Yesu nguan no aduan?\n9 Na nea esi asomafo no ani so ara ne sɛ wɔbɛma Yesu nguan no aduan. Yɛnhwɛ sɛnea asomafo no dii asɛm bi ho dwuma wɔ asafo foforo no mu. Eyi yɛ biribi a anka ebetumi de mpaapaemu aba. Ná ɛfa honam fam aduan ho. Bere a wɔrekyekyɛ aduan ama akunafo no, na wɔn a wɔkyekyɛ aduan no abu wɔn ani agu akunafo a wɔka Hela kasa so nanso akunafo a wɔka Hebri kasa de, na wonya nea wɔpɛ. Ɔkwan bɛn na asomafo no faa so siesiee asɛm no? “Dumien no” paw mmarima baason a wɔfata ma wɔhwɛɛ “adwuma a ɛho hia” anaa aduan kyekyɛ no so. Bere a Yesu faa anwonwakwan so maa nnipadɔm bi aduan no, yebetumi aka sɛ na asomafo yi mu dodow no ara ka ho bi na wɔkyekyɛɛ aduan no. Nanso saa bere yi deɛ, asomafo no hui sɛ nea ehia paa ne sɛ wɔde wɔn adwene besi honhom fam aduan so. Enti wotuu wɔn ho sii hɔ maa “Onyankopɔn asɛm no nkyerɛkyerɛ.”—Aso. 6:1-6.\n10. Adwuma bɛn na Kristo nam asomafo no ne mpanyimfo a wɔwɔ Yerusalem no so yɛe?\n10 Eduu afe 49 Y.B. no, na mpanyimfo foforo abɛka asomafo a wɔte ase no ho. (Monkenkan Asomafo Nnwuma 15:1, 2.) Saa bere no, na “asomafo no ne mpanyimfo a wɔwɔ Yerusalem” no na wobom yɛ akwankyerɛ kuw no. Kristo ne asafo no Ti, enti ɔnam mmarima kakra yi so siesiee nsɛm a ɛfa Kristofo gyidi ho na wɔhwɛɛ Ahenni asɛmpaka ne ɔkyerɛkyerɛ adwuma no so.—Aso. 15:6-29; 21:17-19; Kol. 1:18.\n11, 12. (a) Dɛn na ɛkyerɛ sɛ Yehowa hyiraa nhyehyɛe a ne Ba no nam so maa asafo a na ɛwɔ asomafo no bere so aduan? (b) Ɛyɛɛ dɛn na nkurɔfo huu wɔn a na Kristo nam wɔn so ma honhom fam aduan no?\n11 Yehowa hyiraa ɔkwan a ne Ba no faa so de aduan maa asafo ahorow a na ɛwɔ asomafo no bere so anaa? Yebetumi aka no pen sɛ ohyiraa so! Yɛyɛ dɛn hu saa? Wo de, hwɛ nea esii bere a ɔsomafo Paulo ne ne mfɛfo de akwankyerɛ kuw no gyinaesi bi too gua no. Asomafo nhoma no ka sɛ: “Afei bere a wɔnam nkurow no so no, wɔde mmara a asomafo no ne mpanyimfo a wɔwɔ Yerusalem asi ho gyinae no maa wɔn sɛ wonni so. Enti asafo ahorow no kɔɔ so yɛɛ den gyidi mu na wɔn dodow kɔɔ anim daa.” (Aso. 16:4, 5) Hyɛ no nsow sɛ bere a asafo no yɛɛ aso tiee akwankyerɛ kuw a ɛwɔ Yerusalem no, esii wɔn yiye. Sɛ eyi nkyerɛ sɛ Yehowa hyiraa nhyehyɛe a ne Ba no nam so maa asafo ahorow no aduan a, dɛn bio? Momma yɛnkae sɛ Yehowa nhyira na ɛma ne nkurɔfo tumi som no yiye na wonya nkɔso.—Mmeb. 10:22; 1 Kor. 3:6, 7.\n12 Ɛde besi ha yi yɛahu sɛ ɔkwan a Yesu faa so de honam fam aduan maa nnipadɔm no, saa kwan no ara na ɔfaa so maa n’akyidifo honhom fam aduan: Ɔnam nnipa kakraa bi so maa mpempem aduan. Ná ɛnyɛ den sɛ nkurɔfo behu wɔn a ɔnam wɔn so ma honhom fam aduan. Sɛ yɛhwɛ a, akwankyerɛ kuw a edi kan anaa asomafo no tumi yɛɛ nneɛma bi maa nkurɔfo hui sɛ Yehowa taa wɔn akyi. Asomafo Nnwuma 5:12 ka sɛ: “Wɔnam asomafo no so yɛɛ nsɛnkyerɛnne ne anwonwade afoforo bebree wɔ nnipa no mu.” * Enti ɛnyɛ ade a na Kristoni biara bɛhaw ne ho abisa sɛ, ‘Henanom koraa na Kristo nam wɔn so ma ne nguan aduan?’ Nanso asomafo no wu akyi no, nneɛma sesae.\nAsomafo no bere so no, na ɛnyɛ den sɛ nkurɔfo behu wɔn a Yesu nam wɔn so ma asafo no aduan (Hwɛ nkyekyɛm 12)\nBERE A NWURA BƆNE BUNKAM AWI NO SO\n13, 14. (a) Dɛn na Yesu kae sɛ ɛbɛto Kristofo asafo no? Bere bɛn na asɛm a ɔkae no baam? (b) Akuw abien bɛn na wotuu wɔn ani sii asafo no so? (Hwɛ awiei asɛm no.)\n13 Yesu hyɛɛ nkɔm sɛ nkurɔfo betu wɔn ani asi Kristofo asafo no so. Kae sɛ bere a Yesu reyɛ mfatoho a ɛfa awi ne nwura bɔne ho no, ɔkae sɛ nwura bɔne (kyerɛ sɛ atoro Kristofo) bebunkam awi (kyerɛ sɛ Kristofo a wɔasra wɔn) no so. Yesu kae sɛ wɔmma awi (anaa ayuo) ne nwura bɔne no mmom nyin nkosi twabere, kyerɛ sɛ “wiase nhyehyɛe no awiei.” (Mat. 13:24-30, 36-43) Yesu hyɛɛ nkɔm no, ankyɛ na efii ase baam. *\n14 Awaefo yii wɔn ti wɔ asomafo no bere so, nanso Yesu asomafo anokwafo no ‘siw wɔn kwan.’ Wɔamma kwan amma awaefo no amfa atoro nkyerɛkyerɛ annidi asafo no ase. (2 Tes. 2:3, 6, 7) Nanso bere a ɔsomafo a otwa to wui no, awaefo maa wɔn homene so, na wogyee nhin. Eyi kɔɔ so mfe pii. Saa bere no nwura bɔne no bunkam awi no so. Enti na nhyehyɛe pɔtee biara nni hɔ a wɔfa so ma honhom fam aduan. Ná eyi bɛsesa. Nanso asɛm no ne sɛ, Bere bɛn?\nHENA NA ƆBƐMA ADUAN OTWABERE?\n15, 16. Bere a Bible Asuafo tweetwee Kyerɛwnsɛm no mu no, dɛn na efii mu bae? Asɛmmisa bɛn na ɛsɔre?\n15 Aka kakra ma otwabere no aso no, nnipa bi fii ase tweetwee Bible mu pɛe sɛ wohu nokware no. Kae sɛ afe 1870 akyi hɔ baabi no, nnipa bi a na wɔn ani abere rehwehwɛ nokware no kaa wɔn ho boom suaa Bible no. Saa bere no, na wɔfrɛ wɔn ho Bible Asuafo. Wɔtwee wɔn ho fii nwura bɔne no ho, kyerɛ sɛ atoro Kristofo a na wɔwɔ asɔre ahorow ne Kristoman akuw horow mu no. Ná Bible Asuafo no brɛ wɔn ho ase, na wobuee wɔn komam sɛ wɔbɛhwehwɛ Bible mu nokware no. Enti wɔbɔɔ mpae tɔɔ wɔn bo ase tweetwee Kyerɛwnsɛm no mu.—Mat. 11:25.\n16 Anibere a Bible Asuafo no de suaa Bible no sow aba. Wɔpaa atoro som ho ntama na wɔbɔɔ nokware no dawuru. Wotintim Bible ho nhoma kyekyɛ kɔɔ apuei ne atɔe, atifi ne anafo. Nsɛm a na wɔde nam no kaa nnipa pii koma, efisɛ na nokware no ho kɔm ne sukɔm de wɔn. Eyi ma asɛmmisa bi sɔre. Ɛne sɛ Bible Asuafo a na wɔwɔ hɔ ansa na 1914 reba no na Kristo paw wɔn sɛ wɔmma ne nguan aduan anaa? Mmuae no yɛ dabi. Saa bere no nyinaa na nwura bɔne ne awi no gu so renyin, na na nhyehyɛe a Kristo bɛfa so ama honhom fam aduan no nnyee ntini. Ná bere nsoe sɛ wobeyi nwura bɔne anaa atoro Kristofo no afi nokware Kristofo anaa awi no mu.\n17. Efi 1914 no, nsɛntitiriw bɛn na esisii?\n17 Yehui wɔ adesua a edi eyi anim mu sɛ otwabere no fii ase 1914. Efi saa afe no reba no, nneɛma akɛse akɛse bi sisii. Wosii Yesu hene, na nna a edi akyiri no fii ase. (Adi. 11:15) Efi afe 1914 kosi afe 1919 mfiase no, Yesu kaa n’Agya ho baa honhom fam asɔrefie hɔ bɛhwɛɛ sɛnea nneɛma te, na ɔtew hɔ. * (Mal. 3:1-4) Efi 1919 no, wofii ase boaboaa awi no ano. Ɛnde, yemmisa sɛ, na bere aso sɛ Kristo paw wɔn a wɔbɛma honhom fam aduan no anaa? Yiw, na bere aso!\n18. Ɛhefo na Yesu kae sɛ ɔbɛpaw wɔn? Bere a nna a edi akyiri no refi ase no, asɛmmisa titiriw bɛn na ɛsɔree?\n18 Bere a Yesu rehyɛ awiei no ho nkɔm no, ɔkyerɛe sɛ ɔbɛpaw wɔn a wɔbɛma honhom fam “aduan bere a ɛsɛ mu.” (Mat. 24:45-47) Henanom na na ɔde wɔn bɛyɛ saa adwuma no? Ná Yesu bɛsan afa nnipa kakra so ama mpempem aduan sɛnea ɔyɛe wɔ asomafo no bere so no. Nanso bere a nna a edi akyiri no refi ase no, asɛmmisa a na ehia ne sɛ, Nnipa kakra bɛn na ɔbɛfa wɔn so ama aduan no? Yebenya saa asɛmmisa yi ne nsɛmmisa foforo ho mmuae wɔ adesua a edi hɔ no mu.\n^ nky. 3 Nkyekyɛm 3: Bere foforo nso Yesu nam anwonwakwan so maa mmarima 4,000 aduan. (Wɔankan mmea ne mmofra anka ho.) Saa bere no nso ɔde aduan no “maa asuafo no, na asuafo no nso kyekyɛ maa nnipa no.”—Mat. 15:32-38.\n^ nky. 7 Nkyekyɛm 7: Petro bere so no, na “nguan nkumaa” a ɛsɛ sɛ ɔma wɔn aduan no nyinaa wɔ anidaso sɛ wɔbɛkɔ soro.\n^ nky. 8 Nkyekyɛm 8: Bible ka sɛ Kristofo foforo no ‘kɔɔ so tuu wɔn ho sii hɔ maa asomafo no nkyerɛkyerɛ.’ Enti yebetumi aka sɛ na asomafo no kyerɛkyerɛ daa. Ɛnnɛ, yehu asomafo no nkyerɛkyerɛ no bi wɔ Kristofo Hela Kyerɛwnsɛm no mu.\n^ nky. 12 Nkyekyɛm 12: Asomafo no akyi no, afoforo nso nyaa honhom akyɛde no. Nanso ɛkame ayɛ sɛ mpɛn pii no asomafo no ankasa na wɔde honhom akyɛde no maa afoforo anaa wɔn nsa kae bere a ɔsomafo bi wɔ hɔ.—Aso. 8:14-18; 10:44, 45.\n^ nky. 13 Nkyekyɛm 13: Asɛm a ɔsomafo Paulo kae wɔ Asomafo Nnwuma 20:29, 30 ma yehu sɛ akuw abien na na ebetu wɔn ani asi asafo no so. Nea edi kan, na atoro Kristofo (“nwura bɔne”) “bɛhyɛn” nokware Kristofo asafo no mu. Nea ɛto so abien, awaefo befi nokware Kristofo no ‘ara mu’ aba. Saafo no bɛkasa “akyinkyim nsɛm.”\n^ nky. 17 Nkyekyɛm 17: Hwɛ adesua a wɔato din “Hwɛ! Me Ne Mo Wɔ Hɔ Nna Nyinaa” wɔ Ɔwɛn-Aban yi kratafa 11, nkyekyɛm 6.


Teodosia Okoh - Wikipedia\n(Redirected from Theodosia Okoh)\nNa theodosia Salome Okoh yɛ oman agyapadeɛ, ɔkyerɛkyerɛni ne ɔnwenefoɔ ɔyɛɛ Ghana frankaa wɔ afe 1957. Wɔwoo no ayɛwohumɔmɔ da ɛtɔ so du-mmiɛnsa, afe apem aha nkron aduonu mmienu ɛna owuiɛ wɔ oforisuo bosome da ɛtɔ so du nkron afe mpem mmienu ne du num no mu. Ɔdii dwuma titire wɔ agorɔ 'hockey' mu ma ɛbaa nyam.\n1 Mfeɛ edi kan ne nwoma sua\n4 N'abrabɔ mu Nsɛm\n5 Ne Wuo\nMfeɛ edi kan ne nwoma sua\nNe din a wɔde woo no ne theodosia Salome Abena Kumea Asihene wɔ Effiduase. Kane sofo panin a na ɔda baseli asɔre a na ɛwɔ Ghana ne ɔbaapanin Dora Asihene a wɔn baanu firi Asuogyaman mansini a ɛwɔ Ghana Apueɛ mantam mu. Na ɔtɔ so nnan wɔ mmɔfra nnwɔtwe mu. Ɔhyɛɛ mfitiaseɛ sukuu wɔ Asante Efiduasi na ɔtoa so wɔ Basel Mission Middle, ne akyerɛkyerɛfoɔ nteteeɛ sukuu wɔ agogo ne Achimota sukuu a ɔkɔwie mfeɛ mmiɛnsa wɔ ade nwene mu.\nBerɛ a Ghana nyaa fawohodie firi aborɔfo no nsam no, wɔbɔɔ dawuro faa frankaa foforɔ ho. Ɔde ne deɛ a na w'nwene no kɔeɛ ma Ghana manpanin a ɔdi kan a ɔfrɛ no Kwame Nkrumah gye to mu wɔ ɔbɛnim da a ɛtɔ so nsia, afe apem aha nkron aduonum nson.\nƆkyerɛmu wɔ nkitahodie mu sɛ: meyɛɛ m'adwene wɔ ahosuo mmiɛnsa kɔkɔɔ, akokɔ sradeɛ ne abunu ɛnam nnoɔma pa a ɛwɔ Ghana nsaase so a onyame ahyira so. Kɔɔkɔ no gyina hɔ ma wɔn a wɔde wɔn kra to hɔ maa Ghana nyaa ne fawohodie. Nsoroma a ate ne ho gyina hɔ ma pere a na abibiman pere sɛ wɔn bɛdi wɔn so. Theodosia yɛ ɔbaa tetenani a ɔdi kan wɔ Ghana hockey kuo no mu akyire yi ɔbɛyɛɛ kuo no panin bɛboro mfeɛ aduonu. Ne mmerɛ so na Ghana tumi nyaa kwanya kɔɔ ewiase hockey ne Olympic agorɔ kansie mu. Ohene Djan too ne din ''the Joan of Arc of Ghana hockey ɛfiri sɛ, ɔno na ɔsɔre gyee Ghana hockey sii hɔ berɛ a na mmarima no nyaa ɔpɛ pa sɛ ɔbɛma agorɔ no akɔ n'anim, ne saa nti no, ɔde ne din too hockey agorɔprama no so wɔ mfeɛ mpem mmienu no mu. Ɔyɛɛ panin wɔ Ghana agodie atwerɛfoɔ mfdi kan a ɔfrɛ no Kwame Nkrumah gye to mu wɔ ɔbɛnim da a ɛtɔ so nsia, afe apem aha nkron aduonum nson.\nNa theodosia Salome Okoh yɛ oman agyapadeɛ, ɔkyerɛkyerɛni ne ɔnwenefoɔ ɔyɛɛ Ghana frankaa wɔ afe 1957. Wɔwoo no ayɛwohumɔmɔ da ɛtɔ so du-mmiɛnsa, afe apem aha nkron aduonu mmienu ɛna owuiɛ wɔ oforisuo bosome da ɛtɔ so du nkron afe mpem mmienu ne du num no mu. Ɔdii dwuma titire wɔ agorɔ 'hockey' mu ma ɛbaa nyam\nN'abrabɔ mu Nsɛm\nEnoch Kwabena okoh a na ɔyɛ panin wɔ amanyɔ adwuma kɛseɛ wɔ kwame Nkrumah amamuo pɛn so wɔ afe apem aha nkron aduosia na ɔware no. Wɔn woo mmɔfra baasa: E. Kwasi Okoh, Stanley Kwame Okoh ne Theodosia Amma Jones- Quartey\nOwui oforisuo bosome du nkron, afe mpem mmienu ne du-num wɔ NarhBita ayaresabea a ɛwɔ Tema wɔ berɛ a ɔyare kakra wɔ ne mfeɛ aduokron mmienu. Ɔman Panin John Dramani Mahama hyɛɛ sɛ yɛntu frankaa nyinaa mfa wiem nna mmiɛnsa firi oforisuo bosome aduonu baako a ɛyɛ benada de abɔ n'abaso. Ɔsoafoɔ a ɔhwɛ nkɔmmɔdie so, Edward Omane Boamah kyerɛ sɛ, ɔyɛ de abɔ n'abaso wɔ ne Gaanani soronko a ɔyɛ. Na ɔkyerɛɛ sɛ, aban hyɛ no animuonyam wɔ ɔpɛpa ɔde aboa ɔman no nkɔsoɔ. Nkaedum a ɔman no anya afiri ewiase afanan wɔ frankaa a ɔnweneɛ agya ne diberɛ wɔ abakɔsɛm sɛ onipa titire wɔ Ghana abakɔsɛm mu. N'adom akyɛdeɛ, ɔpɛpa ne n'ahofama wɔ n'adwumayɛ mu ma Ghana bɛkɔ so ayɛ nkuranhyɛsɛm ama Ghanafoɔ na aboa ayɛ nkaeɛ wɔ ɔman no adeyɛ mu.\nRetrieved from "https://tw.wikipedia.org/w/index.php?title=Teodosia_Okoh&oldid=19754"


KENKAN WƆ Albanian American Sign Language Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch English Estonian Ewe Finnish French Ga Georgian German Greenlandic Hiligaynon Hungarian Igbo Indonesian Italian Japanese Korean Lithuanian Malagasy Malayalam Moore Myanmar Norwegian Oromo Persian Polish Portuguese Quechua (Ayacucho) Quechua (Cuzco) Rarotongan Romanian Russian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\n“Wo [Yehowa, NW] na kɛseyɛ ne mmaninyɛ ne anuonyam ne nimdi ne aseda wɔ wo, . . . Wo, [Yehowa, NW], na ahenni wɔ wo.” —1 BERESOSƐM 29:11.\n1. Dɛn nti na Yehowa na ɔfata sɛ ɔyɛ amansan Hene?\nODWONTOFO no nam asɛm a edi hɔ yi a ɔkae so twee adwene sii nokwasɛm a ɛfa ahenni ho so. Ɔkae sɛ: “[Yehowa, NW] de n’agua asi soro, na n’ahenni di ade nyinaa so.” (Dwom 103:19) Esiane sɛ Yehowa Nyankopɔn yɛ Ɔbɔadeɛ nti, ɔno ne nea ɔfata sɛ ɔyɛ amansan Hene.\n2. Ɔkwan bɛn so na Daniel kyerɛkyerɛɛ sɛnea Yehowa di abɔfodɔm no so hene no mu?\n2 Nokwarem no, sɛ ɔhene bi betumi adi tumi a, gye sɛ onya ɔmanfo a obedi wɔn so. Mfiase no, Yehowa dii honhom abɔde a ɔbɔɔ wɔn no so hene. Nea odi kan ne ne Ba a ɔwoo no koro no, ne afei abɔfodɔm a wɔaka no. (Kolosefo 1:15-17) Mfe pii akyi no, wɔmaa odiyifo Daniel huu sɛnea Yehowa di hene wɔ soro no ho biribi. Daniel bɔɔ amanneɛ sɛ: “Mede hwɛ ara kosii sɛ wosisii agua, na obi a ne nna akyɛ bɛtraa ase, . . . mpem mpem som no, na ɔpedu huhaa gyina n’anim.” (Daniel 7:9, 10) Yehowa a ɔno ne nea ne “nna akyɛ” no dii n’abusua a wɔne abɔfo a wɔdɔɔso a wodi ne mmara so pɛpɛɛpɛ, na wɔsom no sɛ “n’asomfo” a wɔyɛ n’apɛde no so sɛ Ɔhene wɔ mfe pii a yennim ano mu.—Dwom 103:20, 21.\n3. Ɔkwan bɛn so na Yehowa trɛw ne tumidi mu ma eduu yɛn amansan yi mu?\n3 Bere kɔɔ so no, Yehowa bɔɔ amansan kɛse yi ne emu nneɛma pii a yɛn asase yi nso ka ho de trɛw n’ahenni mu. (Hiob 38:4, 7) Sɛ obi gyina asase yi so na ɔhwɛ wim a, ohu sɛ owia, ɔsram, ne nsoromma mu biara nam ne kwan so pɛpɛɛpɛ te sɛ nea enhia sɛ obi kyerɛ wɔn kwan. Nanso, odwontofo no kae sɛ: “[Yehowa] na ɔhyɛe na wɔbɔɔ wɔn; na ɔde wɔn tintim hɔ daa daa, wahyɛ ahyɛde a obi ntra.” (Dwom 148:5, 6) Yehowa rekyerɛ abɔfodɔm no ne amansan yi mu nneɛma kwan, na ɔma wɔn ahyɛde bere nyinaa.—Nehemia 9:6.\n4. Ɔkwan bɛn so na Yehowa di tumi wɔ nnipa so?\n4 Bere a Onyankopɔn bɔɔ nnipa baanu a wodi kan no, ɔsan dii ne tumi wɔ ɔkwan foforo so. Biribiara a na nnipa hia na ama wɔn asetra ayɛ nea atirimpɔw ne abotɔyam wom a Yehowa de maa wɔn akyi no, ɔsan ka kyerɛɛ wɔn sɛ wonni asase so abɔde nyinaa so tumi, na ɛno kyerɛ sɛ ɔmaa wɔn tumi. (Genesis 1:26-28; 2:8, 9) Enti, ɛda adi pefee sɛ, Onyankopɔn di ne nkurɔfo so wɔ ɔkwampa so ne ayamye mu, na ɔsan di wɔn ni. Sɛ Adam ne Hawa kɔɔ so brɛɛ wɔn ho ase hyɛɛ Yehowa tumidi ase a, anka wɔbɛtra ase daa wɔ paradise wɔ asase so.—Genesis 2:15-17.\n5. Dɛn na yebetumi aka afa sɛnea Yehowa di ne tumi no ho?\n5 Dɛn na yebetumi asua afi nea yɛasusuw ho yi nyinaa mu? Nea edi kan no, Yehowa adi n’abɔde nyinaa so tumi bere nyinaa. Nea ɛto so abien ne sɛ, Onyankopɔn di ne tumi wɔ ayamye mu, na odi ne nkurɔfo ni. Nea etwa to no, sɛ yetie Onyankopɔn asɛm na yegye ne tumidi tom a, ɛbɛma yɛanya anigye ne abotɔyam daa. Enti, ɛnyɛ nwonwa sɛ biribi kaa tete Israel hene Dawid ma ɔkaa asɛm a edi so yi sɛ: “Wo [Yehowa, NW] na kɛseyɛ ne mmaninyɛ ne anuonyam ne nimdi ne aseda wɔ wo, na nea ɛwɔ ɔsoro ne asase so nyinaa wɔ wo. Wo, [Yehowa, NW], na ahenni wɔ wo, na wo na woama wo ho so di ade nyinaa so ti.”—1 Beresosɛm 29:11.\nDɛn Nti na Yehia Onyankopɔn Ahenni No?\n6. Abusuabɔ bɛn na Onyankopɔn tumidi ne n’Ahenni no wɔ?\n6 Sɛ Yehowa ne Amansan Hene a ofi teteete adi n’abɔde so tumi na wada ne kɛseyɛ adi bere nyinaa a, ɛnde dɛn nti na yɛsan hia Onyankopɔn Ahenni no? Mpɛn pii no, ɔhene bi taa fa ahyehyɛde bi so na edi ne manfo so. Enti, Onyankopɔn Ahenni yɛ nhyehyɛe a wayɛ a ɔnam so bedi n’abɔde a wɔwɔ amansan yi mu no so tumi.\n7. Dɛn nti na Yehowa yɛɛ nhyehyɛe foforo de dii ne tumi?\n7 Yehowa afa akwan horow so adi tumi wɔ mmere ahorow bi mu. Ɔyɛɛ nhyehyɛe foforo a ɔde bedi asɛm foforo bi a esii ho dwuma. Eyi yɛ bere a Onyankopɔn abɔfo no mu biako a ɔne Satan tew atua na otumi daadaa Adam ne Hawa ma wɔtew atua tiaa Yehowa tumidi no. Wɔnam saa atuatew no so sɔre tiaa Onyankopɔn tumidi. Ɔkwan bɛn so? Bere a Satan ka kyerɛɛ Hawa sɛ sɛ odi aduaba a wɔabara no a ‘ɔrenwu’ no, na nea ɔrepɛ akyerɛ ne sɛ Yehowa nka nokware, enti ɛmfata sɛ wotie n’asɛm. Satan san ka kyerɛɛ Hawa sɛ: “Onyankopɔn nim sɛ da a mubedi bi no, mo ani bebue, na moayɛ sɛ Onyankopɔn ahu papa ne bɔne.” Nea na Satan reka akyerɛ Adam ne Hawa ne sɛ sɛ wobu wɔn ani gu Onyankopɔn ahyɛde so na wɔyɛ nea wɔn ankasa pɛ a, ebesi wɔn yiye. (Genesis 3:1-6) Wɔnam nea wɔyɛe no so kaa no pen sɛ Onyankopɔn nniso mfata. Dɛn na na Yehowa bɛyɛ?\n8, 9. (a) Sɛ sodifo bi hu sɛ nkurɔfo bi atew atua wɔ ne man mu a, dɛn na ɔbɛyɛ? (b) Dɛn na Yehowa yɛe wɔ Eden atuatew no ho?\n8 Sɛ nnipa bi tew atua wɔ ɔman bi mu a, dɛn na yɛhwɛ kwan sɛ sodifo a ɔwɔ hɔ no bɛyɛ? Wɔn a wonim abakɔsɛm no bɛkae nsɛm bi a ɛtete saa a asisi no. Sɛ́ anka sodifo no bebu n’ani agu asɛm no so no, mpɛn pii no, sodifo bi—nea ne yam ye mpo—bebu atuatewfo no fɔ sɛ wɔyɛ amammɔfo. Afei, sodifo no betumi ama obi tumi sɛ ɔne atuatewfo no nkɔko nni wɔn so nkonim mma asomdwoe mmra ɔman no mu. Saa pɛpɛɛpɛ na Yehowa yɛɛ asɛm a esii no ho biribi ntɛm ara, na obuu atuatewfo no fɔ de kyerɛe sɛ ɔno na odi tumi. Yehowa ka kyerɛɛ Adam ne Hawa sɛ wɔmfata sɛ wonya daa nkwa akyɛde no, na Ɔpam wɔn fii Eden turo no mu.—Genesis 3:16-19, 22-24.\n9 Bere a Yehowa rebu Satan atɛn no, ɔdaa no adi sɛ wayɛ nhyehyɛe foforo a ɔnam so bedi ne tumi a ɛbɛma asomdwoe ne ahotɔ aba n’amansan no mu nyinaa. Onyankopɔn ka kyerɛɛ Satan sɛ: “Mede ɔtan bɛto wo ne ɔbea no ntam ne w’aseni ne n’aseni ntam. Ɔbɛbɔ wo ti na wo nso wobɛka ne nantin.” (Genesis 3:15, NW) Enti, Yehowa daa no adi sɛ wabɔ ne tirim sɛ ɔbɛma ‘aseni’ no tumi ma wasɛe Satan ne ne dɔm no pasaa, na wafa so ada no adi sɛ Ne tumidi na ɛfata.—Dwom 2:7-9; 110:1, 2.\n10. (a) Henanom na wɔbɛyɛɛ ‘aseni’ no? (b) Asɛm bɛn na Paulo ka faa nkɔmhyɛ a edi kan no mmamu ho?\n10 Yesu Kristo ne nnipakuw bi a ɔne wɔn bedi hene no na wɔbɛyɛɛ ‘aseni’ no. Wɔn na wɔbɛbom ayɛ Onyankopɔn Mesia Ahenni no. (Daniel 7:13, 14, 27; Mateo 19:28; Luka 12:32; 22:28-30) Nanso, wɔanna saa nsɛm yi nyinaa adi amonom hɔ ara. Nokwarem no, nkɔmhyɛ a edi kan yi mmamu kɔɔ so yɛɛ “ahintasɛm kronkron a wɔammɔ so bere tenteenten.” (Romafo 16:25) Mfehaha pii na gyidifo de hwɛɛ bere a wobeyi “ahintasɛm kronkron” no adi, bere a Bible mu nkɔmhyɛ a edi kan no benya mmamu ma obiara ahu sɛ Yehowa tumidi na ɛfata no.—Romafo 8:19-21.\nWoyii “Ahintasɛm Kronkron” no Adi Nkakrankakra\n11. Asɛm bɛn na Yehowa ka kyerɛɛ Abraham?\n11 Bere kɔɔ so no, Yehowa yii ‘Onyankopɔn ahenni ho ahintasɛm kronkron no’ ho nneɛma bi adi nkakrankakra. (Marko 4:11) Abraham a wɔfrɛɛ no “Yehowa adamfo” no ka nnipa a woyii saa nneɛma no bi adi kyerɛɛ wɔn no ho. (Yakobo 2:23) Yehowa hyɛɛ Abraham bɔ sɛ Ɔbɛyɛ no “ɔman kɛse.” Akyiri yi, Onyankopɔn ka kyerɛɛ Abraham bio sɛ: ‘Ahene befi wo mu,’ na “w’asefo mu na wobehyira asase so amanaman nyinaa.”—Genesis 12:2, 3; 17:6; 22:17, 18.\n12. Ɔkwan bɛn so na Satan aseni no daa ne ho adi wɔ Nsuyiri no akyi?\n12 Eduu Abraham bere so no, na nnipa bi abɔ mmɔden sɛ wobedi afoforo so tumi dedaw. Sɛ nhwɛso no, Bible ka Noa nanankansowa Nimrod ho asɛm sɛ: “Ofii ase yɛɛ otumfoɔ asase so. Ɔno na ɔyɛɛ ɔbɔmmɔfo a ɔwɔ tumi [Yehowa, NW] anim.” (Genesis 10:8, 9) Ɛda adi pefee sɛ, Satan na ɔde Nimrod ne afoforo a wɔn ankasa yɛɛ wɔn ho ahemfo no yɛɛ adwuma. Wɔne wɔn akyitaafo no nyinaa bɛyɛɛ Satan aseni no fã.—1 Yohane 5:19.\n13. Nkɔm bɛn na Yehowa nam Yakob so hyɛe?\n13 Mmɔden a Satan bɔe sɛ ɔbɛma nnipa adi tumi nyinaa akyi no, Yehowa ma n’atirimpɔw kɔ so bam. Yehowa nam Abraham nana Yakob so kae sɛ: “Ahempoma rempa Yuda ho, na tumi poma remfi n’anan ntam, kosi sɛ Silo bɛba; na ɔno na aman betie no.” (Genesis 49:10, NW) Nea asɛmfua “Silo” kyerɛ ne “Nea Ɛyɛ Ne De; Nea Ade no Wɔ No.” Enti saa nkɔmhyɛ no kyerɛe sɛ, ná obi bɛba a ɔno na ɔwɔ hokwan sɛ ogye “ahempoma” anaa tumidi, ne “tumi poma” a ɔde bedi “aman” anaa adesamma nyinaa so no. Ná hena na ɔbɛyɛ saa Onipa yi?\n“Kosi sɛ Silo Bɛba”\n14. Apam bɛn na Yehowa ne Dawid yɛe?\n14 Yisai ba Dawid a na ɔyɛ oguanhwɛfo no ne obi a odi kan wɔ Yuda abusua mu a Yehowa paw no sɛ onni ne nkurɔfo so hene. * (1 Samuel 16:1-13) Bɔne a Dawid yɛe ne mfomso ahorow a ɔyɛe nyinaa akyi no, onyaa Yehowa anim dom, efisɛ ogyee Yehowa tumidi toom koraa. Bere a Yehowa rekyerɛkyerɛ nkɔm a ɔhyɛe wɔ Eden no mu akɔ akyiri no, ɔne Dawid yɛɛ apam, na ɔkae sɛ: “Mɛma w’aseni a ofi wo yam so w’akyi, na mama n’ahenni atim.” Ná ɛnyɛ Dawid ne ne ba Salomo a obedi n’ade no nkutoo na aseni no bɛfa wɔn so aba, efisɛ ɔkae wɔ apam no mu sɛ: ‘Mɛma n’ahenni agua atim akosi daa.’ Onyankopɔn maa emu daa hɔ pefee wɔ apam a ɔne Dawid yɛe no mu sɛ, Ahenni no ‘aseni’ a wɔahyɛ no ho bɔ no befi Dawid abusua mu na ɔbɛba.—2 Samuel 7:12, 13.\n15. Dɛn nti na yebetumi abu Yuda ahenni no sɛ na egyina hɔ ma Onyankopɔn Ahenni?\n15 Dawid ne obi a wɔde no fii ahene abusua a ɔsɔfopanyin de ngo kronkron sraa wɔn no ase. Ne saa nti, na wobetumi afrɛ saa ahemfo yi sɛ wɔn a wɔasra wɔn. (1 Samuel 16:13; 2 Samuel 2:4; 5:3; 1 Ahene 1:39) Wɔkaa ahemfo no ho asɛm sɛ wɔte Yehowa ahengua so, na wodii hene maa Yehowa wɔ Yerusalem. (2 Beresosɛm 9:8) Enti, wɔ ɔkwan bi so no, na Yuda ahenni no gyina hɔ ma Onyankopɔn Ahenni, na ɛno so na na Yehowa nam di ne tumi.\n16. Dɛn na efii Yuda ahemfo nniso no mu bae?\n16 Bere a ɔhene no ne ne manfo brɛɛ wɔn ho ase maa Yehowa tumidi no, Yehowa bɔɔ wɔn ho ban, na ohyiraa wɔn pii. Ɔman no dii yiye, na wonyaa asomdwoe pii wɔ Salomo ahenni ase sen ahemfo a wɔaka nyinaa. Ɛno ma yehu asomdwoe ne yiyedi a ɛbɛba wɔ Onyankopɔn Ahenni no ase no ho biribi ketewaa bi wɔ bere a wɔasɛe Satan nnwuma nyinaa na Yehowa ama obiara ahu sɛ ne tumidi na ɛfata no mu. (1 Ahene 4:20, 25) Awerɛhosɛm ne sɛ, ahemfo dodow no ara a wodii ade wɔ Dawid abusua mu no anni Yehowa mmara so, na ɛno maa ɔmanfo no de wɔn ho hyɛɛ abosonsom ne nna mu ɔbrasɛe mu. Awiei koraa no, Yehowa maa Babilonfo sɛee ahenni a na Dawid abusua na wodi so no wɔ afe 607 A.Y.B mu. Ɛbɛyɛɛ te sɛ nea Satan adi nkonim wɔ mmɔden a ɔbɔe sɛ ɔbɛma nkurɔfo ahu sɛ Yehowa tumidi nyɛ papa no mu.\n17. Dɛn na ɛkyerɛ sɛ bere a wotuu Dawid abusua ahenni no gui no, na Yehowa da so ara redi tumi?\n17 Ahenni a na Dawid abusua na wodi so no a wotu gui, ne Israel ahemman a ɛwɔ atifi fam no a na wɔatu agu dedaw no ankyerɛ sɛ na Yehowa tumidi adi nkogu anaasɛ ɛnyɛ papa, na mmom ɛyɛ nea Satan nkɛntɛnso de bae ne twe a nnipa twee wɔn ho fii Onyankopɔn ho no na ɛde ɔhaw no nyinaa bae. (Mmebusɛm 16:25; Yeremia 10:23) Nea ɛbɛyɛ na Yehowa ama yɛahu sɛ ɔda so ara redi tumi no, ɔnam odiyifo Hesekiel so kae sɛ: “Wɔayi abotiten no na wɔapɔn ahemmotiri no; . . . nnanani, nnanani, nnanani na mɛdan no; na eyi nso rentra hɔ, de bɛkɔ akosi sɛ nea atemmu wɔ no no bɛba, na mede mama no.” (Hesekiel 21:26, 27) Saa asɛm no kyerɛ sɛ, na ‘aseni’ a wɔahyɛ no ho bɔ anaa Onii a ‘na atemmu wɔ no no’ nnya mmae.\n18. Asɛm bɛn na ɔbɔfo Gabriel ka kyerɛɛ Maria?\n18 Ma yɛnhwɛ asɛm a esii wɔ bɛyɛ afe 2 A.Y.B mu no. Wɔsomaa ɔbɔfo Gabriel ma ɔkɔkaa asɛm bi kyerɛɛ Maria a na ɔyɛ ɔbaabun no. Ná Maria te Nasaret a ɛyɛ kurow bi a ɛwɔ Galilea wɔ Palestina asase no atifi fam no mu. Ɔbɔfo no ka kyerɛɛ no sɛ: “Hwɛ! wobɛfa yafunu na woawo ɔbabarima, na ɛsɛ sɛ woto ne din Yesu. Ɔbɛyɛ kɛse na wɔbɛfrɛ no Ɔsorosoroni no Ba; na Yehowa Nyankopɔn de n’agya Dawid ahengua bɛma no, na obedi Yakob fie so hene afebɔɔ, na n’ahenni remma awiei.”—Luka 1:31-33.\n19. Bere a wɔwoo Yesu no, nsɛm a ɛyɛ anigye bɛn na na ɛrebesisi?\n19 Awiei koraa no, ná bere a wɔbɛma wɔahu “ahintasɛm kronkron no” abɛn. Ná ɛrenkyɛ na ‘aseni’ no mu Otitiriw no apue. (Galatifo 4:4; 1 Timoteo 3:16) Ná Satan bɛka aseni titiriw no nantin. Ná saa ‘aseni’ no nso bɛbɔ Satan ti, na wayi Satan ne n’akyidifo nyinaa afi hɔ. Yesu bɛsan adi adanse nso sɛ ɔnam Onyankopɔn Ahenni no so besiesie nneɛma a Satan asɛe no no nyinaa, na wama yɛahu sɛ Yehowa tumidi na ɛfata. (Hebrifo 2:14; 1 Yohane 3:8) Ɔkwan bɛn so na Yesu bɛfa ayɛ eyi? Nhwɛso bɛn na Yesu yɛ maa yɛn sɛ yensua? Yebenya ho mmuae no wɔ adesua a edi hɔ no mu.\n^ nky. 14 Ná onipa a Onyankopɔn dii kan paw no sɛ onni Israel so hene a ɔne Saul no fi Benyamin abusua mu.—1 Samuel 9:15, 16; 10:1.\n• Dɛn na ɛma Yehowa fata sɛ ɔyɛ amansan yi so Hene?\n• Dɛn na ɛmaa Yehowa sii gyinae sɛ ɔde Ahenni no besi hɔ?\n• Ɔkwan bɛn na Yehowa faa so yii “ahintasɛm kronkron no” adi nkakrankakra?\n• Dɛn na ɛkyerɛ sɛ bere a wotuu Dawid abusua ahenni no gui no, na Yehowa da so ara di tumi?\nDɛn na Yehowa kae sɛ ɔnam Abraham so bɛyɛ?\nDɛn nti na Dawid abusua ahenni no a wotu gui no ankyerɛ sɛ na Yehowa tumidi adi nkogu?\nShare Share Yehowa Tumidi Ne Onyankopɔn Ahenni No\nw07 12/1 kr. 21-25


Mateo 9 NA-TWI - Obubuafo bi ayaresa - Eyi akyi no, Yesu - Bible Gateway\nMateo 9 Nkwa Asem (NA-TWI)\n9 Eyi akyi no, Yesu kɔtenaa ɔkorow bi mu kɔɔ Kapernaum, ne man mu. 2 Oduu hɔ no, ankyɛ biara na nnipa bi de obubuafo bi brɛɛ no sɛ ɔnsa no yare. Na Yesu huu gyidi a wɔwɔ wɔ ne mu no, ɔka kyerɛɛ obubuafo no se, “Ɔba, ma w’ani nnye, mede wo bɔne nyinaa akyɛ wo.”\n3 Ɛhɔ ara na mmara no akyerɛkyerɛfo a na wɔwɔ hɔ no bi teɛɛm se, “Ɔbarima yi ka abususɛm. Ɔkyerɛ sɛ ɔyɛ Onyankopɔn!”\n4 Yesu huu nea ɛwɔ wɔn adwene mu no, obisaa wɔn se, “Adɛn nti na mudwen bɔne ho saa? 5 Me, Onipa Ba no, mewɔ tumi wɔ asase yi so sɛ mitumi de bɔne kyɛ. Nea ɛwɔ he na ɛyɛ den, sɛ obi bɛka se, ‘Mede wo bɔne akyɛ wo,’ anaasɛ ɔbɛka se, ‘Sɔre na nantew?” 6 Afei ɔdanee n’ani ka kyerɛɛ obubuafo no se, “Sɔre, na bobɔw wo kɛtɛ, na kɔ fie, efisɛ, masa wo yare.”\n7 Amonom hɔ ara, obubuafo no sɔre bobɔw ne kɛtɛ siim kɔɔ ne fi!\n8 Nnipadɔm no huu anwonwade yi no, wɔn ho dwiriw wɔn yiye. Wɔkamfoo Onyankopɔn sɛ ɔde tumi a ɛte saa ama onipa!\n9 Yesu fi nea ɔsaa obubuafo no yare hɔ rekɔ no, ohuu ɔbarima towgyeni bi a ɔte atowgyei. Wɔfrɛ saa ɔbarima no Mateo. Yesu huu no no, ɔka kyerɛɛ no se, “Bedi m’akyi.” Ɛhɔ ara, Mateo sɔre dii Yesu akyi.\n10 Ɛbae sɛ Yesu ne n’asuafo no kɔɔ Mateo fi kodidii. Wɔredidi no, towgyefo ne nnebɔneyɛfo bebree baa hɔ ne no ne n’asuafo no too nsa didii. 11 Farisifo no hui sɛ ɔne nnebɔneyɛfo ato nsa redidi no, anyɛ wɔn dɛ. Wobisaa n’asuafo no se, “Adɛn nti na mo kyerɛkyerɛfo no de ne ho abɔ nnebɔneyɛfo a wɔte sɛɛ?”\n12 Yesu tee no, obuaa wɔn se, “Nnipa a wɔnyare no, ɔyaresafo ho nhia wɔn, na nnipa a wɔyare no na ɔyaresafo ho hia wɔn.” 13 Ɔsan kae bio se, “Monkɔhwehwɛ eyi ase wɔ Kyerɛw Kronkron no mu. Wɔakyerɛw se, ‘Ɛnyɛ mo afɔre ne ayɛyɛde na mepɛ, na mmom ahummɔbɔ.’ Mammɛfrɛ treneefo, na mmom, mebɛfrɛɛ nnebɔneyɛfo sɛ wɔnsakra mmra Onyankopɔn nkyɛn.”\n14 Da bi, Yohane Osuboni asuafo baa Yesu nkyɛn bebisaa no se, “Adɛn nti na w’asuafo no nni mmuada sɛnea yɛne Farisifo di mmuada no?”\n15 Yesu buaa wɔn se, “Mugye di sɛ, sɛ ayeforokunu ne ne nnamfonom te hɔ a, ɛsɛ sɛ ne nnamfonom no werɛ how na wobua da anaa? Bere bi bɛba a wɔbɛfa me afi wɔn nkyɛn. Na saa bere no na wobedi mmuada.\n16 “Hena na ɔde ntama foforo bɛtare ntama dedaw mu? Saa ntaremu no besuane dedaw no mu ama tokuru kɛse abɛda hɔ. 17 Hena na ɔde nsa foforo begu aboa nhoma nsa nkotoku dedaw mu? Sɛ ɔyɛ saa a, nsa no bɛpae nkotoku no ama nsa no ahwie agu na nkotoku no nso asɛe. Nsa nkotoku foforo mu nko ara na ɛsɛ sɛ wɔde nsa foforo gugu na amma nkotoku no ne nsa no mu biara ansɛe.”\n18 Yesu gu so rekasa no, Yudafo panyin bi ba bɛkotow, sɔree no. Ɔde n’adesrɛde too Yesu anim se, “Me babea awu mprempren ara. Minim sɛ, sɛ woba de wo nsa bɛka no pɛ a, obenyan.”\n19 Yesu ne n’suafo no ne ɔkyerɛkyerɛfo no siim sɛ wɔrekɔ ɔkyerɛkyerɛfo no fi. 20 Wɔrekɔ no, ɔbea bi a mogya atu no mfirihyia dumien faa n’akyi soo n’atade ano. 21 Ɔkae wɔ ne tirim se, “Sɛ mede me nsa ka no nko ara a, me ho bɛyɛ me den.”\n22 Yesu danee n’ani ka kyerɛɛ no se, “Ɔbabea, ma wo bo ntɔ wo yam. Wo gyidi agye wo. Wo ho atɔ wo.” Efi saa bere no mu, ne ho tɔɔ no.\n23 Yesu duu ɔkyerɛkyerɛfo no fi hɔ a ohui sɛ nkurɔfo no bi resu, na ebinom reto ayiase nnwom no, 24 ɔkae se, “Obiara mfi adi. Ababaa no nwui ɛ. Wada!” Yesu asɛm a ɔkae yi maa nnipa no serew no.\n25 Nnipa no nyinaa fii adi no, Yesu kɔɔ faako a ababaa no da hɔ no. Osoo ne nsa. Prɛko pɛ, ababaa no nyanee. 26 Saa anwonwade a Yesu yɛe yi trɛwee wɔ mpɔtam hɔ nyinaa\n27 Yesu fi nea onyanee ababaa no hɔ rekɔ no, anifuraefo baanu bi dii n’akyi teɛteɛɛm se, “Dawid ba, hu yɛn mmɔbɔ!”\n28 Yesu duu fie no, anifuraefo no baa ne nkyɛn. Yesu bisaa wɔn se, “Mugye di sɛ metumi ama moahu ade?” Wobuaa no se, “Yiw, Awurade, yegye di!”\n29 Yesu de ne nsa kaa wɔn ani kae se, “Mo gyidi nyɛ nea mohwehwɛ mma mo!”\n30 Amonom hɔ ara na wɔn ani buei. Yesu bɔɔ wɔn ano se, “Monnka saa ayaresa yi ho asɛm nnkyerɛ obiara.” 31 Nanso nnipa no fi hɔ pɛ, wɔbɔɔ asɛm no dawuru.\nMumu bɔdamfo bi ayaresa\n32 Yesu ne n’asuafo refi adi no, wɔde mumu bi a honhommɔne wɔ ne so brɛɛ no. 33 Yesu tuu honhommɔne no, na prɛkopɛ, mumu no kasae. Saa honhommɔnetu yi yɛɛ nnipa a wɔwɔ hɔ no nyinaa nwonwa ma wɔkae se, “Yenhuu saa anwonwade yi bi da wɔ Israelman mu ha!”\n34 Farisifo no de, wɔkae se, “Ɔbonsam de honhommɔne ahyɛ no ma nti na otumi tu ahonhommɔne no.”\n35 Yesu kyinkyinii nkurow so ne nkuraa ase kaa Onyankopɔn Ahenni no ho asɛmpa wɔ wɔn hyiadan mu. Baabiara a ɔkɔe no, ɔsaa nyarewa ahorow bebree. 36 Bere a Yesu huu nnipadɔm no no, ne yam hyehyee no maa wɔn, efisɛ, ohui sɛ ɔhaw ahorow gu wɔn so a wonhu nea wɔnyɛ ne nea wɔmfa a wobenya mmoa nso. Wɔte sɛ nguan a wonni hwɛfo. 37 Ɛha na Yesu ka kyerɛɛ n’asuafo no se, “Otwa adwuma no dɔɔso, na adwumayɛfo no de, wosua. 38 Enti monsrɛ adwumawura no na ɔmma adwumayɛfo bebree mmra ne twa adwuma no mu.”


Numeri 21 | Intanɛt so Bible | Wiase Foforɔ Nkyerɛaseɛ\n21 Na Arad+ hene yɛ Kanaanni a ɔte Negeb,+ na bere a ɔtee sɛ Israelfo nam Atarim kwan so reba no, ɔne wɔn kɔkoe na ɔfaa wɔn mu bi nnommum. 2 Afei Israel hyɛɛ Yehowa bɔ sɛ:+ “Sɛ wode saa nkurɔfo yi hyɛ me nsa a, ɛnde me nso mɛsɛe wɔn nkurow pasaa.”+ 3 Yehowa tiee Israel na ɔde Kanaanfo no hyɛɛ ne nsa, na ɔsɛee wɔn ne wɔn nkurow pasaa. Enti wɔtoo hɔ din Horma.+ 4 Bere a wofi Bepɔw Hor+ ho rekɔ no, wɔkɔnwonwan faa Po Kɔkɔɔ no ho twaa Edom+ asase no gyawee. Ɔkwan no nti, na nkurɔfo no kra abrɛ. 5 Ɛnna nkurɔfo no kasa tiaa Onyankopɔn+ ne Mose sɛ:+ “Dɛn nti na mode yɛn afi Egypt aba sare yi so sɛ yemmewuwu?+ Hwɛ, aduan ne nsu biara nni ha,+ na aduan hunu yi+ afono yɛn kra.” 6 Enti Yehowa maa awɔ a wɔn ano wɔ bɔre+ baa nkurɔfo no mu bɛkekaa wɔn, na Israelfo pii wuwui.+ 7 Afei nkurɔfo no bɛka kyerɛɛ Mose sɛ: “Yɛayɛ bɔne+ efisɛ yɛakasa atia Yehowa ne wo. Pa Yehowa kyɛw ma yɛn na ɔmma awɔ no nkɔ.”+ Ɛnna Mose kɔpaa kyɛw maa ɔman no.+ 8 Afei Yehowa ka kyerɛɛ Mose sɛ: “Yɛ ɔwɔ a ne ho yɛ hu fa sɛn dua so. Na sɛ ɔwɔ ka wɔn mu bi a, ɔmma n’ani so nhwɛ nea ɛsɛn dua so no na onnya nkwa.”+ 9 Enti Mose de kɔbere yɛɛ ɔwɔ+ ntɛm ara de sɛn dua so.+ Afei sɛ ɔwɔ ka obi na ɔhwɛ+ ɔwɔ a wɔde kɔbere ayɛ a ɛsɛn dua so no a, na wanya nkwa.+ 10 Akyiri yi Israelfo tu kɔtenaa Obot.+ 11 Wɔsan tu fii Obot kɔtenaa Ye-Abarim+ wɔ sare so. Na ɛwɔ apuei fam, baabi a ɛne Moab di nhwɛanim. 12 Wofii hɔ kɔtenaa Sered subon+ ho. 13 Wɔsan tu fii hɔ kɔtenaa Arnon+ mpɔtam a ɛwɔ sare a ano kɔpem Amorifo hye so no so. Na Arnon da Moab ne Amorifo ntam. 14 Ɛno nti na wɔakyerɛw wɔ Yehowa Akodi nhoma no mu sɛ: “Waheb a ɛwɔ Sufa ne Arnon nsubon no ho, 15 ne nsubon no ano, nea ɛtrɛw kɔ Ar+ san kɔfa Moab hye so no.” 16 Wofii hɔ kɔɔ Beer.+ Eyi ne abura a Yehowa kaa ho asɛm kyerɛɛ Mose sɛ: “Boaboa nkurɔfo no ano na memma wɔn nsu” no.+ 17 Saa bere no Israelfo no too dwom sɛ:+“Asubura, tue! Munnye no so ɛ! 18 Abura yi na akunini tui. Ɔman no mu mmapɔmma na wotui.Wɔde ahempoma,+ wɔn ankasa mpoma na etui.” Afei wofi sare so hɔ kɔɔ Matana. 19 Wofi Matana kɔɔ Nahaliel, na wofi Nahaliel kɔɔ Bamot.+ 20 Wofi Bamot kɔɔ subon a ɛwɔ Moab asase so+ wɔ Pisga+ atifi a ɛkyerɛ Yesimon+ no ho. 21 Afei Israel tuu abɔfo kɔɔ Amorifo hene Sihon+ hɔ kɔka kyerɛɛ no sɛ: 22 “Mesrɛ wo ma memfa w’asase so. Yɛremfa afuw anaa bobeturo biara mu, na yɛrennom abura biara mu nsu. Yɛbɛfa ɔhene tempɔn so kosi sɛ yebetwam afi w’asase so.”+ 23 Sihon amma Israelfo no amfa n’asase so,+ mmom ɔboaboaa ne man nyinaa ano kohyiaa Israelfo wɔ sare so, na ɔbaa Yahas+ ne Israel bɛkoe. 24 Israel de nkrante kum no,+ na ɔfaa n’asase+ fi Arnon+ kosii Yabok.+ Ná ɛhɔ bɛn Ammonfo, efisɛ na Yaser+ wɔ Ammonfo hye so.+ 25 Enti Israel faa nkurow yi nyinaa, na wɔbɛtenaa Amorifo+ nkurow mu, Hesbon+ ne ɛho nkurow nyinaa mu. 26 Na Hesbon yɛ Amorifo hene+ Sihon+ kurow. Saa ɔhene yi na ɔne Moab hene koe bere bi, na ogyee ne nsase nyinaa kosii Arnon.+ 27 Ɛno nti na wɔka wɔ kasabebu mu sɛ:“Bra Hesbon.Wɔnkyekye Sihon kurow no mma ne fapem nyɛ den. 28 Ogya bi fi Hesbon aba,+ ogyaframa fi Sihon kurow no mu aba.Ahyew Ar+ a ɛwɔ Moab, Arnon sorɔnsorɔmmea ahwɛfo no. 29 Moab, due! Kemosfo,+ mo ase bɛhyew!Ne mmabarima bɛdan aguanfo na wɔafa ne mmabea nnommum akɔma Amorifo hene Sihon. 30 Momma yɛntow nhyɛ wɔn so.Hesbon ase bɛhyew akosi Dibon,+Na wobekunkum ne mmea akosi Nofa, ne ne mmarima nso akosi Medeba+ tɔnn.” 31 Na Israelfo no tenaa Amorifo+ asase so. 32 Afei Mose soma ma wɔkɔhwɛɛ Yaser.+ Na wɔfaa ɛho nkurow, na wotuu Amorifo a wɔte hɔ no fii so.+ 33 Akyiri yi wɔdan wɔn ho de wɔn ani kyerɛɛ Basan.+ Ɛnna Basan hene Og+ boaa ne dɔm ano behyiaa wɔn wɔ Edrei+ sɛ ɔne wɔn rebɛko. 34 Afei Yehowa ka kyerɛɛ Mose sɛ: “Nsuro no,+ na mede ɔne ne nkurɔfo nyinaa ne n’asase bɛhyɛ wo nsa+ na woayɛ no sɛnea woyɛɛ Amorifo hene Sihon a na ɔte Hesbon no.”+ 35 Enti wokunkum ɔne ne mma ne ne nkurɔfo nyinaa, na anka onipa biako mpo;+ na wɔfaa n’asase no.+


Wo ne Onyankopɔn Abusuabɔ\nKENKAN WƆ Abbey Abui Acholi Alur American Sign Language Amharic Angolan Sign Language Arabic Armenian Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Tiddim) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Dusun Efik English Estonian Ewe Fante Fijian Fon French Ga Guarani Guarani (Bolivia) Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Javanese Jula Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyungwe Nzema Okpe Oromo Otetela Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sangir Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Tsonga Tswana Turkish Twi Ukrainian Umbundu Urdu Urhobo Uruund Vezo Vietnamese Wallisian Wolaita Yacouba Zande Zulu\nBata Yehowa Ho\n1, 2. Sɛ yɛrepɛ ahobammɔ nnɛ a, hefa na ɛsɛ sɛ yɛkɔ?\nFA NO sɛ da bi na worekɔ baabi, na na nsu amuna. Ewim ayɛ tumm, anyinam afi ase repaapae, na aprannaa rebobom. Afei osu no fi ase sɛ ɛretɔ. Wototo w’ani sɛ wubenya baabi akɔhyɛ anaa. Sɛ wunya baabi kɔhyɛ a, hwɛ sɛnea w’ani begye afa!\n2 Yɛwɔ tebea a ɛte saa ara mu nnɛ. Nneɛma sɛe ara na ɛresɛe wɔ wiase. Enti ebia wubebisa sɛ, ‘Hefa koraa na menya ahobammɔ?’ Odwontofo bi kae wɔ Bible mu sɛ: “Mɛka akyerɛ Yehowa sɛ: ‘Wone me guankɔbea ne m’abannennen, me Nyankopɔn a mede me ho ato wo so.’” (Dwom 91:2) Eyi kyerɛ sɛ, Yehowa betumi agye yɛn afi yɛn haw ahorow mu nnɛ. Afei nso, ɔbɛma yɛanya asetena pa daakye.\n3. Yɛbɛyɛ dɛn de Yehowa ayɛ yɛn guankɔbea?\n3 Dɛn na Yehowa yɛ de bɔ yɛn ho ban? Otumi boa yɛn ma yegyina ɔhaw biara a yɛrehyia ano. Obiara a ebia ɔpɛ sɛ ɔyɛ yɛn bɔne no, Yehowa wɔ tumi sen no. Sɛ biribi bɔne bi to yɛn nnɛ mpo a, yɛwɔ awerɛhyem sɛ daakye Yehowa besiesie ama yɛn. Bible hyɛ yɛn nkuran sɛ: ‘Yɛmfa yɛn ho nsie Onyankopɔn dɔ mu.’ (Yuda 21) Sɛ yebenya Yehowa mmoa wɔ ahokyere bere mu a, gye sɛ yɛkɔ so bata ne ho. Nanso asɛm no ne sɛ, yɛbɛyɛ dɛn ayɛ saa?\nYƐ ONYANKOPƆN DƆ HO BIRIBI\n4, 5. Nneɛma bɛn na Yehowa ayɛ de akyerɛ sɛ ɔdɔ yɛn?\n4 Sɛ yebetumi abata Yehowa ho paa a, ɛsɛ sɛ yehu sɛnea ɔdɔ yɛn no yiye. Wo deɛ susuw nneɛma a Yehowa ayɛ ama yɛn no nyinaa ho hwɛ. Wama yɛn asase a ɛyɛ fɛ, na ɔde nnua ahorow ne mmoa a wɔn ho yɛ anika ahyɛ so ma. Afei nso, wama yɛn nnuan a ɛyɛ dɛ ne nsu a emu tew sɛ yɛnnom. Yehowa ama yɛahu ne din wɔ Bible mu, na wada ne suban a ɛyɛ fɛ no nso adi wɔ mu. Nea ɛsen ne nyinaa no, ɔsomaa ne Ba a ɔdɔ no, Yesu, baa asase so sɛ ɔmfa ne nkwa mmɛbɔ afɔre mma yɛn. Wei kyerɛ sɛ ɔdɔ yɛn paa. (Yohane 3:16) Yesu afɔrebɔ no nti, yɛhwɛ kwan sɛ daakye yebenya asetena pa.\n5 Yehowa de Mesia Ahenni no asi hɔ. Ɛyɛ aban a ɛwɔ soro a ɛbɛba abeyi amanehunu nyinaa afi asase so nnansa yi ara. Ahenni no bɛma asase ayɛ paradise, na nnipa nyinaa bɛtena ase wɔ asomdwoe ne anigye mu afebɔɔ. (Dwom 37:29) Ade foforo a Yehowa ayɛ de akyerɛ sɛ ɔdɔ yɛn ne sɛ, ɔkyerɛkyerɛ yɛn sɛnea yɛbɛbɔ yɛn bra nnɛ. Afei nso, ɔhyɛ yɛn nkuran sɛ yɛmmɔ no mpae, efisɛ wayɛ krado bere nyinaa sɛ obetie yɛn. Yehowa akyerɛ ampa ara sɛ ɔdɔ yɛn mu biara.\n6. Dɛn na ehia sɛ woyɛ wɔ Yehowa dɔ ho?\n6 Yehowa dɔ wo, enti dɛn na wobɛyɛ de akyerɛ sɛ wo nso wodɔ no? Yɛ biribi ma onhu sɛ w’ani sɔ nea wayɛ ama wo nyinaa. Awerɛhosɛm ne sɛ, nnɛ nnipa bebree nni nkae. Saa na na nnipa bi te wɔ Yesu bere so. Bere bi Yesu saa akwatafo du yare, nanso baako pɛ na ɔsan bɛdaa Yesu ase. (Luka 17:12-17) Yɛpɛ sɛ yesuasua saa ɔbarima no na yɛkɔ so kyerɛ nea Yehowa ayɛ ama yɛn ho anisɔ.\n7. Ɛsɛ sɛ yɛdɔ Yehowa kosi he?\n7 Bio nso, ɛsɛ sɛ yɛma Yehowa hu sɛ yɛdɔ no. Yesu ka kyerɛɛ n’asuafo no sɛ, ɛsɛ sɛ wɔde wɔn koma nyinaa ne wɔn kra nyinaa ne wɔn adwene nyinaa dɔ Yehowa. (Kenkan Mateo 22:37.) Dɛn na ɛno kyerɛ?\n8, 9. Yɛbɛyɛ dɛn ama Yehowa ahu sɛ yɛdɔ no?\n8 Sɛ yɛka sɛ yɛdɔ Yehowa a, ɛno ara dɔɔso anaa? Dabi. Ɛsɛ sɛ yɛde yɛn nneyɛe kyerɛ sɛ yɛde yɛn koma, yɛn kra ne yɛn adwene nyinaa dɔ Yehowa. (Mateo 7:16-20) Bible ka no pefee sɛ, sɛ yɛdɔ Onyankopɔn a, yebetie n’ahyɛde. Ɛyɛ biribi a ɛboro yɛn so anaa? Dabi, efisɛ Yehowa “ahyɛde nyɛ den.”—Kenkan 1 Yohane 5:3.\n9 Yetie Yehowa a, ɛma yɛn ani gye na yɛn koma tɔ yɛn yam. (Yesaia 48:17, 18) Nanso dɛn na ɛbɛboa ma yɛabata Yehowa ho? Ma yɛnhwɛ.\n10. Dɛn nti na ɛsɛ sɛ wokɔ so sua Yehowa ho ade?\n10 Ɛyɛɛ dɛn na wobɛyɛɛ Yehowa adamfo? Bible a woresua no na ama woahu Yehowa yiye. Ɛno na aboa wo ma woabɛyɛ Yehowa adamfo. Wo ne Yehowa adamfofa no te sɛ ogya, na ɛsɛ sɛ wohwɛ na annum. Ogya wɔ hɔ yi, sɛ ɛredɛw na wokɔ so de nnyina gu mu a, ɛrennum. Enti sɛ wokɔ so sua Yehowa ho ade a, ɛbɛma mo adamfofa no mu ayɛ den.—Mmebusɛm 2:1-5.\nƆdɔ a wowɔ ma Yehowa no te sɛ ogya, ɛsɛ sɛ wode nnyina gu mu na annum\n11. Sɛ wokɔ so sua Bible a, ɛbɛka wo sɛn?\n11 Bere a wugu so resua Bible no, wubehu nneɛma bi a ɛbɛka wo koma paa. Wo deɛ, hwɛ nea ɛtoo Yesu asuafo mmienu yi bere a Yesu rekyerɛkyerɛ Bible nkɔmhyɛ bi mu akyerɛ wɔn no. Wɔkae sɛ: “Bere a ɔne yɛn rekasa wɔ ɔkwan so na ɔrekyerɛ Kyerɛwnsɛm no mu kyerɛ yɛn no, ampusuw yɛn koma anaa?”—Luka 24:32.\n12, 13. (a) Adɛn nti na ɛsɛ sɛ yɛhyɛ ɔdɔ a yɛwɔ ma Onyankopɔn no mu den? (b) Dɛn na ebetumi aboa yɛn na ɔdɔ a yɛwɔ ma Yehowa no ano annwo?\n12 Bere a Yesu asuafo no tee Kyerɛwnsɛm no ase no, epusuw wɔn koma. Ebia wo nso, bere a wufii ase sɛ worenya Bible nkyerɛkyerɛ mu ntease no, w’ani gyei paa. Ama woahu Yehowa yiye, na woadɔ no nso. Ɛkaa wo nko a, anka ɔdɔ yi ano nwo da.—Mateo 24:12.\n13 Wunya bɛyɛ Onyankopɔn adamfo a, ɛsɛ sɛ woyere wo ho ma adamfofa no mu yɛ den. Ɛsɛ sɛ wokɔ so sua Yehowa ne Yesu ho adeɛ, na wudwinnwen ho hwɛ sɛnea wubetumi de abɔ wo bra. (Yohane 17:3) Worekenkan Bible anaa woresua a, bisa wo ho sɛ: ‘Dɛn na asɛm yi ka fa Yehowa Nyankopɔn ho? Dɛn nti na ɛsɛ sɛ mede me koma ne me kra nyinaa dɔ no?’—1 Timoteo 4:15.\n14. Ɔkwan bɛn so na mpaebɔ boa ma ɔdɔ a yɛwɔ ma Yehowa no mu yɛ den?\n14 Sɛ wowɔ adamfo bi a wunni ne ho agorɔ a, motaa bɔ nkɔmmɔ paa. Wei ma mo adamfofa no mu yɛ den. Saa ara na yɛne Yehowa adamfofa nso te. Sɛ yɛtaa bɔ Yehowa mpae a, ɛma yɛne n’adamfofa no mu yɛ den. (Kenkan 1 Tesalonikafo 5:17.) Mpaebɔ yɛ akyɛde a ɛsom bo paa a yɛn soro Agya no de adom yɛn. Ɛsɛ sɛ bere nyinaa yetumi ka yɛn komam asɛm kyerɛ no. (Dwom 62:8) Yɛrebɔ mpae a, ɛnsɛ sɛ yɛkeka nsɛm biara kɛkɛ. Na ɛnsɛ sɛ yɛkyere nsɛm bi gu yɛn tirim de bɔ mpae. Sɛ yɛkɔ so sua Bible na yefi yɛn komam bɔ mpae a, ɛbɛma ɔdɔ a yɛwɔ ma Yehowa no mu ayɛ den.\nKA YEHOWA HO ASƐM KYERƐ NKURƆFO\n15, 16. Wubu asɛmpaka adwuma no sɛn?\n15 Sɛ yɛpɛ sɛ yɛkɔ so bata Yehowa ho a, ɛnneɛ ne mu gyidi a yɛwɔ no, ehia sɛ yɛka ho asɛm kyerɛ afoforo. Ɛyɛ hokwan kɛse paa. (Luka 1:74) Ɛyɛ adwuma a Yesu de ama nokware Kristofo nyinaa. Ɛsɛ sɛ yɛn mu biara ka Onyankopɔn Ahenni ho asɛmpa no. Woafi ase dedaw anaa?—Mateo 24:14; 28:19, 20.\n16 Ɔsomafo Paulo buu asɛmpaka adwuma no sɛ ɛsom bo paa; ɔfrɛɛ no “ademude.” (2 Korintofo 4:7) Adwuma a ɛho hia paa a wubetumi ayɛ ne sɛ wobɛka Yehowa ho asɛm ne nea wabɔ ne tirim sɛ ɔbɛyɛ ama adesamma no akyerɛ nkurɔfo. Sɛ woyɛ saa a, na ɛkyerɛ sɛ woresom Yehowa, na ne werɛ remfi da. (Hebrifo 6:10) Asɛmpaka adwuma no betumi aboa wo, na ɛbɛboa wɔn a wotie wo no nso. Efisɛ ɛbɛtwe mo nyinaa abɛn Yehowa, na mubenya daa nkwa. (Kenkan 1 Korintofo 15:58.) Wohwɛ a, adwuma bi wɔ hɔ a ebetumi ama woanya akomatɔyam asen wei?\n17. Dɛn nti na asɛmpaka adwuma no ho hia saa?\n17 Asɛmpaka adwuma no gye ntɛmpɛ. Ehia sɛ ‘yɛka asɛm no,’ na ɛsɛ sɛ yɛka no “denneennen.” (2 Timoteo 4:2) Ɛsɛ sɛ nkurɔfo te Onyankopɔn Ahenni no ho asɛm. Bible ka sɛ: “Yehowa da kɛse no abɛn. Abɛn na ɛrepere pɛ ntɛm.” Awiei no ‘renka akyi.’ (Sefania 1:14; Habakuk 2:3) Yehowa bɛsɛe Satan wiase bɔne yi nnansa yi ara. Nanso ansa na ɛbɛba no, ehia sɛ yɛbɔ nkurɔfo kɔkɔ. Ebia wobetumi asi gyinae abɛsom Yehowa.\n18. Dɛn nti na ɛsɛ sɛ yɛne nokware Kristofo bom som Yehowa?\n18 Nea Yehowa rehwehwɛ ne sɛ yɛne nokware Kristofo bɛbom asom no. Bible ka sɛ: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu, na mommma yɛnnkwati sɛ yɛne yɛn ho behyiam sɛnea ayɛ ebinom su no, na mmom yɛnhyehyɛ yɛn ho nkuran, titiriw bere a muhu sɛ ɛda no rebɛn no.” (Hebrifo 10:24, 25) Ɛsɛ sɛ yɛbɔ mmɔden sɛ nhyiam biara, yɛbɛkɔ bi. Efisɛ nhyiam biara ase no, yenya kwan hyehyɛ yɛn ho nkuran na ɛma yɛn gyidi yɛ den.\n19. Dɛn na ɛbɛboa yɛn ma yɛadɔ yɛn nuanom Kristofo?\n19 Sɛ wokɔ Kristofo nhyiam a, wubenya nnamfo pa a wɔbɛboa wo ma woasom Yehowa. Wubehu anuanom mmarima ne mmea pii a wɔn nso rebɔ mmɔden sɛ wɔbɛsom Yehowa. Wɔyɛ nnipa te sɛ wo ara. Wɔnyɛ pɛ na wotumi di mfomso. Enti sɛ wɔn mu bi fom wo a, mfa nhyɛ wo mu. (Kenkan Kolosefo 3:13.) Fa w’adwene si wo nuanom Kristofo suban pa so bere nyinaa. Woyɛ saa a, ɛbɛboa wo ma woadɔ wɔn, na woabata Yehowa ho denneennen.\nNKWA ANKASA NO\n20, 21. Dɛn ne “nkwa ankasa no”?\n20 Yehowa pɛ sɛ ne nnamfo nyinaa nya asetena a edi mũ. Yɛasua afi Bible mu sɛ daakye yɛn asetena bedi mũ koraa asen nea yehu no nnɛ yi.\nYehowa pɛ sɛ wo nsa ka “nkwa ankasa no.” Wopɛ anaa?\n21 Bere bi reba a, yɛbɛtena ase afebɔɔ; yɛn nkwa nna renyɛ mfe 70 anaa 80 pɛ. Yebenya “daa nkwa” ne akwahosan pa, na yɛatena ase wɔ asomdwoe ne anigye mu wɔ Paradise. Ɛno na Bible frɛ no “nkwa ankasa no.” Yehowa ahyɛ bɔ sɛ ɔde nkwa ankasa yi bɛma yɛn, nanso ɛsɛ sɛ yɛyɛ nea yebetumi biara ‘so mu denneennen.’—1 Timoteo 6:12, 19.\n22. (a) Yɛbɛyɛ dɛn atumi “aso nkwa ankasa no mu denneennen”? (b) Dɛn nti na yɛn mmɔdenbɔ rentumi mma yennya daa nkwa?\n22 Yɛbɛyɛ dɛn atumi “aso nkwa ankasa no mu denneennen”? Ɛsɛ sɛ yɛyɛ “papa” na yɛyɛ “adefo nnwuma pa mu.” (1 Timoteo 6:18) Nea wei kyerɛ ne sɛ, ɛsɛ sɛ yɛde nea yɛresua afi Bible mu no yɛ adwuma. Nanso, nkwa ankasa a yebenya no nnyina yɛn mmɔdenbɔ so. Ɛyɛ akyɛde a Yehowa de ma n’asomfo a wodi no nokware, na ɛma yehu sɛnea “Onyankopɔn adom” te. (Romafo 5:15) Yɛn soro Agya no ani gye ho sɛ ɔde saa akyɛde yi bɛma n’asomfo a wodi no nokware.\n23. Dɛn nti na ehia sɛ wusi gyinae pa nnɛ?\n23 Afei bisa wo ho sɛ, ‘Ɔkwan a Onyankopɔn se yɛmfa so nsom no no, ɛno ara na menam so no?’ Sɛ wuhu sɛ ehia sɛ woyɛ nsakrae bi a, ntenatena ho koraa; yɛ no ntɛm. Sɛ yɛde yɛn ho to Yehowa so, na yɛyɛ nea yebetumi biara tie no a, ɔbɛyɛ yɛn guankɔbea. Ɔbɛbɔ wɔn a wodi no nokware no ho ban wɔ Satan wiase yi nna a edi akyiri no mu. Ne nyinaa akyi no, Yehowa ahyɛ bɔ sɛ ɔbɛma yɛatena Paradise afebɔɔ. Nokwasɛm ni, sɛ wusi gyinae pa nnɛ a, wo nsa bɛka nkwa ankasa no!\nNOKWASƐM 1: YEHOWA DƆ WO\n“Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”—Yohane 3:16\nDɛn na Onyankopɔn yɛ de kyerɛ sɛ ɔdɔ wo?\nYehowa ne yɛn guankɔbea. Obetumi agye yɛn afi yɛn amanehunu mu nnɛ.\nWama yɛanya daakye ho anidaso a ɛyɛ anigye.\nOnyankopɔn bɛma yɛn daa nkwa ne asetena a ɛyɛ pɛ. Yebenya asomdwoe, anigye ne akwahosan pa, na yɛatena ase wɔ paradise.\nNOKWASƐM 2: YEHOWA PƐ SƐ WODƆ NO\n“Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.”—Mateo 22:37\nDɛn na Onyankopɔn dɔ kanyan wo ma woyɛ?\nKyerɛ nea Onyankopɔn ayɛ ama wo nyinaa ho anisɔ.\nYɛ Onyankopɔn apɛde da biara fa kyerɛ sɛ wo dɔ no.\nDi Onyankopɔn ahyɛde so.\nYere wo ho yɛ nneɛma pa ma afoforo.\nNOKWASƐM 3: MA ƆDƆ A WOWƆ MA YEHOWA NO MU NKƆ SO NYƐ DEN\n“Momfa mo ho nsie Onyankopɔn dɔ mu.”—Yuda 21\nDɛn na ɛbɛboa wo ma woakɔ so abata Yehowa ho?\n1 Tesalonikafo 5:17\nBɔ mpae daa.\nYɛ nea wubetumi biara ka Onyankopɔn Ahenni ho asɛm kyerɛ nkurɔfo.\nKɔ so sua Yehowa ho ade.\nKɔ Kristofo nhyiam daa. Wo nuanom Kristofo bɛboa wo ma wabata Yehowa ho denneennen.\nOnyankopɔn pɛ sɛ wobɛn no. Saa nhoma yi bɛma woahu ɔkwan a wobɛfa so ayɛ saa afi Bible mu.


Mmea ne Mmarima Ntam Nsɛm—Ɛho Afotu\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\nSɛ wopɛ sɛ w’aware gyina a, wohwɛ a Bible betumi aboa wo, anaa entumi? Bible yɛ nhoma a akyɛ paa, nanso wode emu nsɛm toto nhwehwɛmu a animdefo ayɛ ho a, wo ho bedwiriw wo.\nMmerante ne mmabaa a wɔadi fi mfe 18 kosi 25 no mu pii susuw sɛ, sɛ ɔbea ne barima a wɔnwaree da a, “ɛnyɛ asɛm biara wɔ India” nnɛ. Nhwehwɛmu a wɔyɛɛ no 2014 na ɛde asɛm yi too gua. Dɔkota bi a ɔwɔ Mumbai de too Hindustan Times nsɛnkyerɛwfo anim sɛ “mmerante ne mmabaa tumi de wɔn ho hyehyɛ wɔn ho, nanso ɛno nkyerɛ sɛ wɔpɛ sɛ wɔware.” Ɔkaa sɛ ɔno deɛ, “sɛ ɔbarima ne ɔbea hyia dakoro anaa wɔtena hɔ sɛ mpenafo a, biribiara nkyekyere wɔn sɛ wɔnware.”\nSUSUW HO: Wohwɛ a, bere bɛn paa na nkurɔfo taa nya nna mu yare anaa adwenemhaw? Bere a wɔaware anaa bere a wɔnwaree?—1 Korintofo 6:18.\nNhomanimfo a wɔwɔ Copenhagen Suapɔn mu yɛɛ nhwehwɛmu bi, na ɛbɛtɔɔ gua sɛ sɛ obi ne n’abusuafo taa nya akasakasa a, ɛte ne nkwa so. Wɔde mfe 11 suaa nnipa bɛyɛ 10,000 ho nsɛm, na wohuu sɛ wɔn a wɔne wɔn abusuafo taa nya akasakasa no wu ntɛm sen wɔn a wɔn abusua mu dwo. Awuraa bi a ɔyɛɛ nhwehwɛmu no bi kaa sɛ, sɛ nsɛmnsɛm sɔre na wutumi siesie anaa wutumi dwudwo ano a, “ebetumi aboa ma woanyin akyɛ.”\nNEA BIBLE KA: “Nea ɔkora n’ano no wɔ nimdeɛ, na nhumufo honhom dwo.”—Mmebusɛm 17:27.\nAnimdefo bi de nnipa 564 a wɔaware foforo yɛɛ nhwehwɛmu wɔ Louisiana, na wei buee nneɛma pii ani so. Wohui sɛ sɛ ɔbea ne ɔbarima hyehyɛ aware na egye gu na wɔsan ka bom a, mpɛn pii no, sɛ wɔware a, akyɛ koraa mfe nnum na wɔatetew mu. Aware a ɛte saa mu nnwo; daa na egya da mu.\nNEA BIBLE KA: “Nea Onyankopɔn aka abom [wɔ aware mu] no, mma onipa biara nntetew mu.”—Mateo 19:6.\nHu nea Bible ka fa nna a edi aware anim ne nna mu nneyɛe afoforo ho.


1 Mose 13 AKCB – Génesis 13 CST | Biblica\n1 Mose 13 AKCB – Génesis 13 CST\n1 Mose 13:1-18\nAbram Ne Lot Di Ntetewmu\n1Abram tu fii Misraim. Ɔno, ne yere, Lot, nʼagyapade ne ne fifo nyinaa baa Negeb. 2Saa bere no na Abram anya ne ho a ɔwɔ nyɛmmoa, dwetɛ ne sikakɔkɔɔ pii.\n3Ofii Negeb hɔ no, odii atutena ara koduu Bet-El, faako a odii kan sii ne ntamadan a ɛwɔ Bet-El ne Ai ntam no. 4Ɛhɔ na kan no osii nʼafɔremuka. Ɛhɔ nso na ɔkɔɔ so som Awurade.\n5Na Lot a ɔne Abram nam no nso yɛ ɔdefo a ɔwɔ nguan, anantwi ne asomfo bebree. 6Esiane sɛ saa bere no na Abram ne Lot nyinaa anya wɔn ho, na wɔwɔ nguan, anantwi ne asomfo pii nti, na wɔnsen asase no so. 7Na akasakasa taa baa Abram mmoahwɛfo ne Lot mmoahwɛfo no ntam. Saa bere no na Kanaanfo ne Perisifo nso tete asase no so.\n8Enti Abram ka kyerɛɛ Lot se, “Mesrɛ wo, mma akasakasa mma me ne wo anaa me mmoahwɛfo ne wo mmoahwɛfo ntam, efisɛ yɛyɛ anuanom. 9Ɛnyɛ asase no nyinaa na ɛda wʼanim yi? Ma yenni mpaapaemu. Sɛ wokɔ benkum a, mɛkɔ nifa, na sɛ wokɔ nifa nso a, mɛkɔ benkum.”\n10Lot hwɛɛ ne ho hyiae, huu sɛ asase a ɛda Yordan ho no yɛ asasebere. Na nsu wɔ mu baabiara te sɛ Eden turo mu anaasɛ Misraim asase a ɛda Soar fam hɔ no ara pɛ. Saa bere no, na Awurade nnya nsɛee Sodom ne Gomora ɛ. 11Na Lot de nʼani kyerɛɛ apuei fam, faa asase a ɛda Yordan ho no. Eyi ne ɔkwan a Abram ne Lot faa so dii ntetewmu no. 12Abram tenaa Kanaan asase so. Na Lot nso dii atutena wɔ nkuropɔn a ɛwowɔ nsase tamaa no so, na okosii ne ntamadan wɔ baabi a ɛbɛn Sodom. 13Na nnipa a wɔwɔ Sodom kurow no mu no yɛ amumɔyɛfo a daa wɔyɛ bɔne akɛseakɛse de tia Awurade.\n14Lot tew ne ho fii Abram ho akyi no, Awurade ka kyerɛɛ Abram se, “Afei, ma wʼani so hwɛ atifi fam, anafo fam, apuei fam ne atɔe fam. 15Mede asasetam a wʼani tua yi nyinaa bɛma wo ne wʼasefo afebɔɔ. 16Mɛma wʼasefo adɔɔso sɛ asase so mfutuma a obiara ntumi nkan. 17Sɔre, kɔ na kɔhwehwɛ asase no so nyinaa, efisɛ mede rema wo.”\n18Enti Abram tutuu ne ntamadan bɛtenaa odum kwae bi a ɛyɛ Mamrɛ de wɔ Hebron no. Ɛhɔ na osii afɔremuka maa Awurade.\nAKCB : 1 Mose 13


Tesalonikafo Nhoma a Edi Kan 3:1-13\nPaul twɛn brɛe wɔ Atene (1-5)\nTimoteo amanneɛbɔ no ma wonyaa awerɛkyekye (6-10)\nWɔbɔɔ mpae maa Tesalonikafo (11-13)\n3 Enti bere a yɛantumi antwɛn bio no, yehui sɛ eye sɛ yɛn nko ara yɛbɛtena Atene;+ 2 na yɛsomaa Timoteo+ a ɔyɛ yɛn nua ne Onyankopɔn somfo* wɔ Kristo ho asɛmpa mu no, sɛ ɔmmɛhyɛ mo den* na ɔnkyekye mo werɛ mma mo gyidi nyɛ den, 3 sɛnea ɛbɛyɛ a amanehunu yi remma obiara nhinhim. Na mo ankasa munim sɛ yɛrentumi nguan saa amanehunu no.*+ 4 Efisɛ bere a yɛwɔ mo nkyɛn no, na yɛtaa ka kyerɛ mo sɛ amanehunu bɛto yɛn, na sɛnea munim no, ɛno ara na aba mu no.+ 5 Ɛno nti na bere a mantumi antwɛn bio no, mesomaa Timoteo sɛ ɔmmɛhwɛ sɛ moda so redi nokware,+ anaasɛ ebia Ɔsɔhwɛfo*+ no asɔ mo ahwɛ ama yɛn adwumaden no ayɛ ɔkwa. 6 Afei ara na Timoteo afi mo hɔ aba yɛn nkyɛn.+ Wabɛka mo nokwaredi ne mo dɔ ho asɛmpa akyerɛ yɛn, na wama yɛahu sɛ daa mokae yɛn paa, na mo ani agyina sɛ mubehu yɛn, sɛnea yɛn nso yɛn ani agyina sɛ yebehu mo no. 7 Ɛno nti, anuanom, bere a yɛtee mo nka ne nokware a moredi no, ama yɛanya awerɛkyekye wɔ yɛn ahokyere ne yɛn amanehunu nyinaa mu.+ 8 Efisɛ sɛ mugyina pintinn wɔ Awurade mu a, yenya ahoɔden.* 9 Sɛ yɛhwɛ anigye kɛse a mo nti yɛanya wɔ Onyankopɔn anim yi a, yenhu aseda a yɛmfa mma Onyankopɔn mpo. 10 Awia ne anadwo, yɛsrɛ denneennen sɛ yebehu mo anim, na baabi a mo gyidi tɔ sin no, yɛahyɛ no ma.+ 11 Yɛn Nyankopɔn ne yɛn Agya no ankasa, ne yɛn Awurade Yesu mmue kwan mma yɛn, na yentumi mmra mo nkyɛn. 12 Bio nso, Awurade mma mo dɔ mmoro so, yiw, ɔmma munnya ɔdɔ pii mma mo ho+ ne obiara, sɛnea yɛn nso yɛwɔ bi ma mo no, 13 sɛnea ɛbɛyɛ a ɔbɛma mo koma asi pi, na ayɛ kronkron a asɛm biara nni ho wɔ yɛn Nyankopɔn ne yɛn Agya anim,+ bere a yɛn Awurade Yesu aba+ a n’akronkronfo nyinaa ka ne ho no.\n^ Ebetumi nso akyerɛ, “obi a ɔne Onyankopɔn yɛ adwuma.”\n^ Anaa “ɔmma mo ase ntim.”\n^ Anaa “munim sɛ ɛsɛ sɛ yehyia saa amanehunu no.”\n^ Nt., “yenya nkwa.”


Hesekiel 32 | Intanɛt So Bible| Wiase Foforɔ Nkyerɛaseɛ\n32 Na afe a ɛto so dumien, ɔsram a ɛto so dumien no da a edi kan no, Yehowa ka kyerɛɛ me sɛ: 2 “Onipa ba, twa Egypt hene Farao ho kwadwom na ka kyerɛ no sɛ, ‘Wote sɛ amanaman mu gyata, nanso wɔama woayɛ dinn.+ “‘Na wote sɛ asuboa kɛse wɔ po mu,+ na wuhuruhuruw wɔ wo nsu mu de wo nan fono nsu no yɛ no fĩ.’ 3 “Nea Awurade Tumfoɔ Yehowa aka ni, ‘Mɛma aman pii asafo atrɛw m’atena+ mu agu wo so, na wɔde m’asau+ beyi wo. 4 Megyaw wo ato asase so na matow wo akyene wuram.+ Mɛma wim nnomaa nyinaa abesisi wo so na mama asase nyinaa so mmoa adi wo nam amee.+ 5 Mede wo nam bɛto mmepɔw so na mede wo funu ahyɛ abon mã.+ 6 Na mɛma asase anom wo ho nsu, wo mogya,+ wɔ mmepɔw so; na nea ɛsɔn fi wo mu no bɛhyɛ nsubon mã.’ 7 “‘Sɛ mema wudum a, mɛkata ɔsoro na mama ne nsoromma ayɛ tumm. Mede omununkum bɛkata owia so na ɔsram renhyerɛn+ bio. 8 Mɛma ɔsoro akanea nyinaa ayɛ tumm wɔ wo so na w’asase aduru sum,’ Awurade Tumfoɔ Yehowa asɛm ni. 9 “‘Mehuru aman pii bo bere a mede wo man kɔ nkoasom mu wɔ amanaman mu, nsase a wunnim so no so.+ 10 Wo nti mɛma aman pii ho adwiriw wɔn,+ na wɔn ahene bɛbɔ hu bere a mihim me nkrante wɔ wɔn anim no,+ na da a wobɛhwe ase no wɔn ho bɛpopo bere nyinaa, wɔn mu biara kra nti.’+ 11 “Na nea Awurade Tumfoɔ Yehowa aka ni, ‘Babilon hene nkrante bɛba wo so.+ 12 Na mɛma akatakyi, atirimɔdenfo a wɔhyɛ aman so nyinaa,+ de wɔn nkrante akunkum wo dɔm, na wɔbɛsɛe Egypt ahantan na wɔatɔre ne dɔm nyinaa ase.+ 13 Na mɛsɛe n’afieboa nyinaa afi nsu pii ho,+ na onipa nan remfono+ no bio, na afieboa mpo nan remfono no.’ 14 “‘Saa bere no, mɛma wɔn nsu ani atew, na wɔn nsubɔnten asen sɛ ngo,’ Awurade Tumfoɔ Yehowa asɛm ni. 15 “‘Sɛ mema Egypt asase dan amamfõ na nea ama asase no so ayɛ mã nyinaa sɛe+ na mikunkum wɔn a wɔte so nyinaa a, wobehu sɛ mene Yehowa.+ 16 “‘Eyi ne kwadwom a nnipa betwa. Aman horow so mmea betwa; wobetwa Egypt ne ne dɔm nyinaa ho kwadwom,’+ Awurade Tumfoɔ Yehowa asɛm ni.” 17 Na afe a ɛto so dumien, ɔsram no da a ɛto so dunum no, Yehowa ka kyerɛɛ me sɛ: 18 “Onipa ba, twa Egypt dɔm ho agyaadwo na ma wɔne aman akɛse so nnipa nsian nkɔ fam,+ asase ase tɔnn;+ ma wɔnka wɔn a wɔrekɔ amoa mu+ no ho. 19 “‘Hena na wo ho yɛ fɛ sen no?+ Sian kɔ fam kɔda momonotofo nkyɛn!’+ 20 “‘Wɔbɛtotɔ wɔn a nkrante akunkum wɔn no mfinimfini.+ Na wɔde no ama nkrante, enti montwe ɔne ne dɔm nyinaa nkɔ. 21 “‘Akatakyi no mu atitiriw befi Adamoa* mu akasa akyerɛ ɔne n’aboafo.+ Wobesian akɔ fam tɔnn+ akɔdeda hɔ te sɛ momonotofo a nkrante akunkum wɔn. 22 Ɛhɔ na Asiria ne n’asafo nyinaa wɔ.+ Wɔn adamoa* atwa ne ho ahyia. Wɔakunkum wɔn nyinaa, wɔatotɔ nkrante ano.+ 23 Na wɔabɔ n’ada wɔ amoa mu tɔnn,+ na n’asafo atwa n’adamoa ho ahyia. Wɔn nyinaa atotɔ nkrante ano, efisɛ wɔmaa ehu baa ateasefo asase so. 24 “‘Elam+ ne ne dɔm a wɔtotɔɔ nkrante ano no nyinaa atwa n’adamoa ho ahyia, na wɔkɔɔ asase ase tɔnn wɔ wɔn momonoto mu. Eyinom na wɔmaa ehu baa ateasefo asase so, na wɔne wɔn a wɔkɔ amoa mu no nyinaa anim begu ase.+ 25 Wɔde ne mpa asi atɔfo mfinimfini,+ na ɛwɔ ne dɔm mu. Na wɔn adamoa atwa ho ahyia. Wɔn nyinaa yɛ momonotofo a wɔtotɔɔ nkrante ano,+ efisɛ wɔmaa ehu baa ateasefo asase so; na wɔne wɔn a wɔkɔ amoa mu no nyinaa anim begu ase. Atɔfo mu na wɔde no toe. 26 “‘Ɛhɔ na Mesek+ ne Tubal+ ne ne dɔm nyinaa wɔ. Na wɔn adamoa atwa ne ho ahyia. Wɔn nyinaa yɛ momonotofo a wɔde nkrante ahwirew wɔn mu, efisɛ wɔama ehu aba ateasefo asase so. 27 So wɔrenna akatakyi no nkyɛn,+ momonotofo a wɔatotɔ a wɔde wɔn akode asian kɔ Adamoa mu tɔnn no mu? Wɔde wɔn nkrante bɛhyehyɛ wɔn ti ase na wɔn bɔne aba wɔn nnompe so,+ efisɛ wɔyɛ akatakyi a wɔmaa ehu baa ateasefo asase so.+ 28 Na wo de, wobebubu wo wɔ momonotofo mu, na wo ne wɔn a wɔtotɔɔ nkrante ano no akɔda. 29 “‘Ɛhɔ na Edom+ ne n’ahene ne n’abirɛmpɔn nyinaa wɔ. Na bere a wɔda so ara di tumi no wɔde wɔn kaa wɔn a nkrante akunkum wɔn+ no ho; na wɔbɛda momonotofo+ ne wɔn a wɔrekɔ amoa mu no nkyɛn. 30 “‘Ɛhɔ na atifi fam abirɛmpɔn ne Sidonfo+ nyinaa wɔ. Eyinom na wɔn ho hu ne wɔn tumi nyinaa akyi, wɔne atɔfo sian kɔ fam tɔnn wɔ aniwu mu no. Na wɔbɛda wɔn a nkrante akunkum wɔn no nkyɛn wɔ wɔn momonoto mu, na wɔde wɔn animguase bɛka wɔn a wɔrekɔ amoa mu no ho akɔ.+ 31 “‘Farao behu eyinom na ne werɛ akyekye, ne dɔm nyinaa nti.+ Na wɔde nkrante bekunkum Farao ne n’asraafodɔm nyinaa,’ Awurade Tumfoɔ Yehowa asɛm ni. 32 “‘Ɔmaa ne ho hu baa ateasefo asase so,+ enti wɔde no bɛto momonotofo mfinimfini, wɔn a nkrante akunkum wɔn mu, Farao ne ne dɔm nyinaa,’ Awurade Tumfoɔ Yehowa asɛm ni.”\n^ Nea ɛkyerɛ ankasa ne “N’adamoa.” Ebetumi akyerɛ Asiria hene no nkurɔfo adamoa.


9 Akyiri yi Yerubaal ba Abimelek+ kɔɔ ne maame nuabarimanom nkyɛn wɔ Sekem,+ na ɔne wɔn ne ne maame papa fiefo nyinaa kɔkasae sɛ: 2 “Monka mma Sekem mmarima nyinaa nte sɛ, ‘Eye ma mo sɛ Yerubaal mma aduɔson+ no nyinaa bedi mo so, anaa onipa biako? Monkae sɛ meyɛ mo dompe ne mo honam.’”+ 3 Enti ne maame nuanom kaa ne ho asɛm kyerɛɛ Sekem mmarima nyinaa ma wɔn koma dan kɔɔ Abimelek so,+ na wɔkae sɛ: “Ɔyɛ yɛn nua.”+ 4 Na woyii nnwetɛbona aduɔson fii Baal-Berit+ abosomfie de maa no, na Abimelek de bɔɔ ahuhufo akwasampafo+ bi paa sɛ wonni n’akyi. 5 Afei ɔkɔɔ ne papa fie wɔ Ofra+ kokunkum ne nuanom,+ Yerubaal mmabarima aduɔson no, wɔ ɔbo biako so. Ɛkaa Yerubaal ba kumaa Yotam nkutoo, efisɛ okohintawee. 6 Enti Sekem mmarima ne Milofo+ nyinaa hyiae, na wosii Abimelek hene+ wɔ odupɔn+ no ho, edum a esi Sekem+ no ho. 7 Bere a wɔbɔɔ Yotam amanneɛ no, ɔyɛɛ ntɛm kogyinaa Bepɔw Gerisim+ atifi, na ɔmaa ne nne so teɛɛm ka kyerɛɛ wɔn sɛ: “Sekem mmarima, muntie me, na Onyankopɔn nso ntie mo: 8 “Bere bi nnua nyinaa kɔe sɛ wɔrekɔsra obi asi wɔn so hene. Na wɔka kyerɛɛ ngodua+ sɛ, ‘Di yɛn so hene.’+ 9 Na ngodua bisaa wɔn sɛ, ‘Mopɛ sɛ migyaw me srade a wɔde hyɛ Onyankopɔn ne nnipa anuonyam no hɔ+ kohim me ho wɔ nnua foforo so anaa?’+ 10 Na nnua no ka kyerɛɛ borɔdɔma+ nso sɛ, ‘Bra bedi yɛn so.’ 11 Na borɔdɔma bisaa wɔn sɛ, ‘Mopɛ sɛ migyaw me dɛ ne m’aba pa hɔ kohim me ho wɔ nnua foforo so anaa?’+ 12 Afei nnua no kɔka kyerɛɛ bobe sɛ, ‘Bra bedi yɛn so.’ 13 Ɛnna bobe bisaa wɔn sɛ, ‘Mopɛ sɛ migyaw me nsã foforo a ɛma Onyankopɔn ne nnipa ani gye no hɔ+ kohim me ho wɔ nnua foforo so anaa?’ 14 Awiei koraa no, nnua no nyinaa ka kyerɛɛ nnɛnkyɛnse+ sɛ, ‘Bra bedi yɛn so hene.’ 15 Ɛnna nnɛnkyɛnse ka kyerɛɛ nnua no sɛ, ‘Sɛ ɛyɛ ampa sɛ mopɛ sɛ mosra me si mo so hene a, mommra me nwini ase mmɛhome.+ Na sɛ ɛnte saa a, ɛnde ogya+ mfi nnɛnkyɛnse mu mmɛhyew Lebanon+ nkyeneduru.’+ 16 “Enti sɛ mufi mo komam ampa na musii Abimelek hene+ na ɛteɛ sɛ moyɛɛ saa, na sɛ mo ne Yerubaal ne ne fie adi no yiye, na nea ɔyɛe so akatua ni, 17 na sɛ me papa ko+ maa mo na ɔde ne kra too ne nsam+ gyee mo fii Midian+ nsam, 18 na sɛ nnɛ moatu mo ani asi me papa fie so akunkum ne mma,+ mmarima aduɔson+ wɔ ɔbo biako so, na sɛ mode n’afenaa+ ba Abimelek asi Sekem mmarima so hene,+ sɛ ɔyɛ mo nua nti, 19 na sɛ mo ne Yerubaal ne ne fie adi wɔ nokware ne trenee mu ampa a, ɛnde munni ahurusi wɔ Abimelek ho na ɔno nso nni ahurusi wɔ mo ho.+ 20 Na sɛ ɛnte saa a, ɛnde ogya+ mfi Abimelek mu mmɛhyew Sekem mmarima ne Milo fie,+ na ogya+ mfi Sekem mmarima ne Milo fie mmɛhyew Abimelek.”+ 21 Afei Yotam+ de mmirika guan kɔɔ Beer kɔtenaa hɔ, ne nua Abimelek nti. 22 Na Abimelek dii Israel so bakoma mfe abiɛsa.+ 23 Afei Onyankopɔn maa ntõtõ+ baa Abimelek ne Sekem mmarima ntam, na Sekem mmarima fii ase didii Abimelek ase+ 24 na ama amumɔyɛsɛm a Abimelek de dii Yerubaal mma aduɔson no adan aba+ ne so na wɔn mogya abegu ne ti so, efisɛ ɔno na okum wɔn.+ Na ebegu Sekem mmarima nso ti so, efisɛ wɔn na wɔhyɛɛ ne nsam den+ ma okum ne nuanom. 25 Enti Sekem mmarima maa nkurɔfo kɔtɛw Abimelek wɔ mmepɔw atifi, na wogyee obiara a obetwam wɔn nkyɛn no ho nneɛma wɔ ɔkwan no so. Na wɔkɔbɔɔ Abimelek amanneɛ. 26 Na Ebed ba Gaal+ ne ne nuanom betwaam kɔɔ Sekem,+ na Sekem mmarima de wɔn ho too no so.+ 27 Na sɛnea wɔyɛ daa no, wɔkɔɔ wɔn mfuw mu kɔtetew wɔn bobe nturo mu aba, na wokyĩ yɛɛ nsã, na wɔbɔɔ ose.+ Afei wɔkɔɔ wɔn nyame+ fie kodidi nomee+ na wɔdomee+ Abimelek. 28 Na Ebed ba Gaal kae sɛ: “Hena ne Abimelek,+ na hena ne Sekem? Dɛn nti na yɛnsom no? Ɔnyɛ Yerubaal+ ba, na Sebul+ nyɛ ne nanmusini anaa? Sɛ mobɛsom Sekem agya Hamor+ asefo a, monsom wɔn, na dɛn nti na ɛsɛ sɛ yɛn nso yɛsom no? 29 Sɛ ɔman yi hyɛ me nsa a,+ anka matu Abimelek ade so.” Na ɔtoaa so ka kyerɛɛ Abimelek sɛ: “Ma wo dɔm nnɔɔso na fi bra.”+ 30 Bere a Sebul a ɔyɛ amrado wɔ kurom hɔ tee Ebed+ ba Gaal nsɛm no, ne bo fuwii. 31 Na ɔfaa akyi somaa nnipa kɔɔ Abimelek nkyɛn kɔka kyerɛɛ no sɛ: “Hwɛ! Ebed ba Gaal ne ne nuanom aba Sekem,+ na wɔama kurow mũ no nyinaa asɔre atia wo. 32 Enti sɔre anadwo+ na wo ne nnipa a wɔka wo ho no nkɔtɛw+ wuram. 33 Anɔpa a owia repue no, sɔre ntɛm kɔtow hyɛ kurow no so; na sɛ ɔne ne dɔm ba wo so a, yɛ no nea wubetumi biara.” 34 Enti Abimelek ne wɔn a wɔka ne ho nyinaa sɔree anadwo, na wɔkyɛɛ wɔn mu akuw anan kɔtɛw hwɛɛ sɛnea wɔbɛtow ahyɛ Sekem kurow no so. 35 Akyiri yi Ebed ba Gaal+ fii adi kogyinaa kurow no pon ano. Afei Abimelek ne ne nkurɔfo no pue fii faako a wɔkɔtɛwee no. 36 Bere a Gaal huu nnipa no, ɔka kyerɛɛ Sebul sɛ: “Hwɛ! Nnipa bi fi mmepɔw no atifi resian.” Nanso Sebul ka kyerɛɛ no sɛ: “Ɛyɛ mmepɔw no sunsuma na wuhu no sɛ nnipa no.”+ 37 Akyiri yi Gaal san kae sɛ: “Hwɛ, nnipa bi fi asase no so reba, na kuw biako nam Meonenim dupɔn no kwan so reba!” 38 Ɛnna Sebul ka kyerɛɛ no sɛ: “Afei w’ano a wode kae+ sɛ, ‘Hena ne Abimelek a ɛsɛ sɛ yɛsom no’ no wɔ he?+ Ɛnyɛ nnipa yi na wopoo wɔn no?+ Afei kɔ na wo ne wɔn nkɔko ɛ.” 39 Enti Gaal dii Sekem mmarima anim ne Abimelek kɔkoe. 40 Na Abimelek pam no, na oguanee; na nnipa pii wuwu sam hɔ de kosii kurow no pon ano. 41 Afei Abimelek tenaa Aruma, na Sebul+ pam Gaal+ ne ne nuanom fii Sekem.+ 42 Na ade kyee no, nnipa no fii adi kɔɔ wuram. Enti wɔbɛbɔɔ Abimelek+ amanneɛ. 43 Na ɔkyɛɛ nnipa no mu akuw abiɛsa,+ na wɔkɔtɛw wuram. Na bere a ohui sɛ nnipa no apue afi kurom hɔ reba no, ɔtow hyɛɛ wɔn so kunkum wɔn. 44 Na Abimelek ne kuw a wɔka ne ho no bɔɔ twi kogyinaa kurow no pon ano, na akuw abien no nso kɔtow hyɛɛ wɔn a wɔwɔ wuram no so kunkum wɔn.+ 45 Na Abimelek tow hyɛɛ kurow no so ne emufo koe da mũ no nyinaa, na odii so nkonim. Afei okunkum nnipa a wɔwɔ hɔ no,+ na ɔsɛee kurow no+ de nkyene petee hɔ nyinaa.+ 46 Bere a mmarima a wɔtete Sekem abankɛse mu tee no, wɔkɔhyɛɛ El-Berit+ fie ahintawee mu. 47 Afei wɔkɔbɔɔ Abimelek amanneɛ sɛ mmarima a wɔtete Sekem abankɛse mu no nyinaa aboa wɔn ano. 48 Ɛnna Abimelek ne nnipa a wɔka ne ho no nyinaa kɔɔ Bepɔw Salmon+ so. Na Abimelek de akuma twaa dubaa bi de too ne kɔn ho, na ɔka kyerɛɛ wɔn a wɔka ne ho no sɛ: “Nea mayɛ a mo ani tua yi, monyɛ bi ntɛm, sɛnea mayɛ no!”+ 49 Enti nnipa no nyinaa twitwaa nnubaa de dii Abimelek akyi. Na wɔde beguu aban ase dan no ho de ogya toom. Enti Sekem abankɛse no mu nnipa nyinaa wuwui, mmarima ne mmea bɛyɛ apem.+ 50 Afei Abimelek kɔtow hyɛɛ Tebes+ so, na ɔfaa kurow no. 51 Saa bere no, na abannennen bi wɔ kurow no mu, enti mmarima ne mmea ne kurom hɔfo nyinaa guan kɔhyɛɛ hɔ, na wɔtoo mu foro kɔɔ aban no atifi. 52 Na Abimelek koduu aban no ho, na ɔtow hyɛɛ so, na ɔbɛn aban no ano pɛɛ sɛ ɔde ogya rekɔto mu.+ 53 Ɛnna ɔbea bi gyaa owiyammo mu bɛhwee Abimelek tirim maa ne tikora mu paee.+ 54 Ntɛm ara na ɔfrɛɛ n’akoa a okura n’akode no ka kyerɛɛ no sɛ: “Twe wo nkrante kum me,+ na nkurɔfo anka sɛ, ‘Ɔbea na okum no.’” Ntɛm ara, n’akoa no de ne nkrante wɔɔ no ma owui.+ 55 Bere a Israelfo hui sɛ Abimelek awu no, obiara kɔɔ ne fie. 56 Enti Onyankopɔn maa bɔne a Abimelek yɛɛ ne papa sɛ okunkum ne nuanom aduɔson no baa ne so.+ 57 Na Onyankopɔn maa Sekemfo bɔne nyinaa baa wɔn ankasa ti so, na Yerubaal+ ba Yotam+ nnome+ no baa wɔn so.+


How should a Christian couple view in vitro fertilization? | Adesua\nAnsa na me ne me yere rebehu nokware no, na yɛakɔ ayaresabea ma wɔayi ɔbea no mmadwoa de me ho nsu afra ma nkwa aba mu. Saa bere no, na yɛpɛ ba denneennen. Nanso ɛnyɛ mmadwoa a ɛyɛɛ mogyatɔw no nyinaa na wɔde hyɛɛ ɔbea no awotwaa mu; wɔde bi hyɛɛ frigye mu ma ɛkyenee. Asɛmmisa ne sɛ: Yɛntow nea aka no ngu anaa yɛnkora so?\nNea awarefo no yɛe no yɛ nea wɔfrɛ no IVF anaa abɛɛfo kwan a wɔfa so yi ɔbea mmadwoa de fra ɔbarima ho nsu wɔ toa mu ma nyinsɛn fi ase ansa na wɔde ahyɛ ɔbea no awotwaa mu. Sɛ awarefo bi pɛ sɛ wɔfa saa kwan no so nya ba a, nsɛnnennen a wohyia no bi na ɛwɔ atifi hɔ no; ɛyɛ asɛm a ne gyinaesi nna fam. Awarefo biara na ɛsɛ sɛ wosi asɛm yi ho gyinae na ɛsɛ sɛ wɔkae sɛ wobebu ho akontaa wɔ Yehowa anim. Nanso ɛsɛ sɛ yehu abɛɛfo kwan a wɔfa so ma ɔbea nyinsɛn yi ani so na ama obiara ahu gyinae a obesi wɔ ho.\nAfe 1978 ne bere a edi kan a wɔfaa saa kwan yi so maa ɔbea bi a ɔwɔ England nyinsɛn woo ba. Nnipa pii bɛfrɛɛ abofra no “toa mu ba.” Nea enti a wɔfaa saa kwan no so ne sɛ na ɔbea no ntumi nyinsɛn efisɛ na n’awode mu asiw ma enti na ɔbarima no ho nsu ntumi nkohyia ne mmadwoa no. Enti dɔkotafo faa ɔkwan bi so yii ɔbea no mmadwoa de guu toa mu. Afei wɔde ne kunu ho nsu frae maa nkwa baa mu. Ɛno akyi no wɔde nnuru frae de si hɔ kakra. Afei wɔde hyɛɛ ɔbea no awotwaa mu ma efii ase nyinii. Ne bere soe no ɔwoo ɔbabea. Saa ade yi na wɔfrɛ no IVF anaa nyinsɛn a efi ase wɔ toa mu.\nƐwom, ɔman biara ne sɛnea wɔfa so yɛ IVF no, nanso mpɛn pii no ɔkwan a wɔfa so yɛ no ni: Wɔma ɔbea no nnuru bere tenten bi ma onya mmadwoa anaa nkesua pii. Wɔma ne kunu nso goru ne ho ma ne ho sen. Afei wɔde ɔbarima no ho nsu fra ɔbea no mmadwoa. Ɛba saa a, ɔbea no mmadwoa pii wɔ hɔ a nkwa betumi aba mu ma adan mogyatɔw. Afei da koro anaa nnanu akyi no, dɔkotafo tɔ wɔn bo ase hwɛ mmadwoa a nkwa wom yi nyinaa na woyi nea ahoɔden wom a wobetumi de ahyɛ ɔbea no awotwaa mu no gu nkyɛn. Nnansa bi akyi no, wɔde mmadwoa a nkwa wom yi bɛyɛ abien anaa abiɛsa a ɛte apɔw hyɛ ɔbea no awotwaa mu. Wosusuw sɛ ɛnyɛ dɛn ara a biako anaa abien bi bɛma ɔbea no anyinsɛn awo.\nMmadwoa a nkwa abam—nea ɛwɔ ahoɔden ne nea enni ahoɔden—a wɔamfa anhyɛ ɔbea no awotwaa mu no nso ɛ? Wogyaw si hɔ kwa a ebewuwu. Enti nea wɔtaa yɛ ne sɛ wɔde aduru gu ho hyɛ frigye mu ma ɛkyen. Dɛn nti na wɔyɛ saa? Sɛ mmadwoa a wɔde hyɛɛ ɔbea no awotwaa mu no anyɛ yiye a, wotumi de mmadwoa a wɔde asie no bi san hyɛ n’awotwaa mu. Ɛba saa a ɛka no so tew. Nanso ɛha na asɛm no wɔ. Ɛyɛ a awarefo pii nhu nea wɔnyɛ mmadwoa a wɔakora so no. Eyi na ɛmaa awarefo bi bisaa asɛm a yɛresusuw ho yi. Ebia na awarefo bi mpɛ sɛ wɔwo mma pii, anaa onyin ne sikasɛm nti wɔrentumi nyɛ IVF foforo. Ebi nso a wosuro sɛ ɔbea no benyinsɛn ntafo anaa nea ɛboro saa ma akɔfa ɔhaw aba. * Sɛ awarefo no mu biako anaa baanu no nyinaa wu anaa wɔsan ware a, ɛno nso yɛ asɛm foforo. Eyi nyinaa nti, awarefo bi bɔ ka ma wɔkora mmadwoa a nkwa wom yi so mfe pii.\nAfe 2008 mu no, dɔkota panyin bi kae wɔ The New York Times mu sɛ ɛyɛ a awarefo pii nhu nea wɔmfa mmadwoa a aka a nkwa wom no nyɛ. Ɔkae sɛ mmadwoa a nkwa wom bɛyɛ 400,000 na wɔakora so wɔ frigye mu wɔ ayaresabea ahorow mu wɔ ɔman no mu, na da biara wɔde bi bɛka ho. Sɛ wɔkora so yiye a, ebetumi adi mfe du ne akyiri a ɛrensɛe. Nanso sɛ woyi pue a, dodow no ara sɛe. Saa nokwasɛm yi nti, ɛsɛ sɛ Kristofo susuw asɛm no ho yiye. Dɛn ntia?\nSɛ Kristofo awarefo bi fa saa kwan yi so nyinsɛn na sɛ mmadwoa a nkwa wom no bi ka ma wɔkora so a, na abɛyɛ sɛ obi a ne dɔfo bi yare a wɔde no ahyɛ afiri mu sɛnea obetumi ahome na wɔakora ne nkwa so. Nokware Kristofo bu nkwa sɛnea Exodus 20:13 ne Dwom 36:9 kyerɛ no, enti wɔnhyɛ da mmu wɔn ani ngu wɔn dɔfo bi so sɛ onwu. May 8, 1974 Nyan! (Borɔfo de) no kae sɛ: “Wɔn a wɔpɛ sɛ wɔde Bible bɔ wɔn bra no bu nkwa sɛnea Onyankopɔn bu no no, na wɔn ahonim ne aban mmara a wodi so nti, wɔrenhyɛ da mma wontwa obi a ɔyare nkwa so da.” Nanso sɛ ɛba sɛ afiri nkutoo na ɛkora ɔyarefo bi nkwa so a, ɛnde na ɛsɛ sɛ abusuafo si gyinae sɛ wɔbɛma wakɔ so ahyem anaa wobeyi no afi mu.\nƐwom, sɛ obi yare na wɔde no hyɛ afiri mu a, ɛnte sɛ awarefo a wɔnam IVF so anyinsɛn na wɔakora mmadwoa a aka a nkwa wom no so wɔ frigye mu. Nanso ade biako a ebia dɔkotafo bɛka akyerɛ wɔn ne sɛ, sɛ wɔpɛ a, wobeyi mmadwoa no afi frigye mu ma anan. Sɛ woyi mmadwoa no fi frigye mu nso a, ebewuwu ntɛm ara. Enti ɛsɛ sɛ awarefo no si gyinae sɛ wɔbɛma wɔayi afi frigye mu anaa wɔremma wonyi.—Gal. 6:7.\nNea enti a awarefo yɛ IVF ne sɛ wobenyinsɛn na wɔawo ba, enti sɛ mmadwoa a nkwa wom no bi ka a, ebia awarefo bi bɛma wɔakora so na wɔatua ho ka na sɛ daakye wohia ba a wɔasan de ayɛ IVF foforo. Awarefo bi nso wɔ hɔ a, wobesi gyinae sɛ esiane sɛ frigye kɛkɛ na ekurakura mmadwoa a nkwa wom no nti, wɔrenkɔ so mmɔ ho ka mma wɔnkora so bio. Sɛ Kristofo hyia tebea a ɛte saa a, ɛsɛ sɛ wɔde wɔn ahonim a wɔde Bible atete no si gyinae a Onyankopɔn ani begye ho. Ɛnsɛ sɛ wɔyɛ biribi a ɛbɛhaw wɔn ahonim anaa afoforo de.—1 Tim. 1:19.\nSɛ Kristofo hyia tebea a ɛte saa a, ɛsɛ sɛ wɔde wɔn ahonim a wɔde Bible atete no si gyinae a Onyankopɔn ani begye ho\nObi a waben wɔ awo ho nsɛm mu ahu sɛ awarefo dodow no ara hyia nsɛm a ɛte saa a, ɛyɛ a na wɔn adwene atu afra ma wonhu nea wɔnyɛ mmadwoa a nkwa wom a wɔakora so no. Ɔkae sɛ: “Awarefo pii nhu asɛm no pomasibere.”\nEnti sɛ nokware Kristoni bi nya adwene sɛ ɔbɛyɛ IVF anaa “nyinsɛn a efi ase wɔ toa mu” yi bi a, ɛsɛ sɛ ɔtɔ ne bo ase susuw asɛm no ne ne nsunsuanso ho anibere so. Bible tu fo sɛ: “Onitefo ne nea ohu mmusu na ɔde ne ho hintaw, na ogyimfo de, ɔfa mu, na onya ho asotwe.”—Mmeb. 22:3.\nIVF HO NSƐM FOFORO\nAkwan foforo wɔ hɔ a wɔfa so yɛ IVF no a ɛne Onyankopɔn adwene nhyia, na Bible mma kwan koraa. Ɛho nhwɛso bi ni: Wotumi de ɔbea mmadwoa fra ɔbarima bi a ɔnyɛ ne kunu ho nsu. Afei sɛ nkwa ba mmadwoa no mu a, wɔde dua ɔbea no awotwaa mu. (Mmea a wɔware wɔn yɔnko mmea tumi yɛ bi.) Anaasɛ ɔbarima warefo bi bɛma wɔde ne ho nsu afra ɔbea foforo mmadwoa na sɛ nkwa ba mu a, wɔde ahyɛ ne yere awotwaa mu.\nNhwɛso foforo nso ni: Awarefo bi repɛ ba a, wotumi kɔfa ɔbea bi mmadwoa fra ɔbarima foforo ho nsu na wɔde akodua ɔyere no awotwaa mu. Afei nso wotumi de okunu bi ho nsu fra ne yere mmadwoa na wɔde akodua ɔbea foforo awotwaa mu sɛ ɔnwo mma wɔn. Ɔkwan bi so no, ɔbea foforo yi soa awarefo no nyinsɛn ma wɔn. *\nNea yɛaka wɔ ɔfã ha no mu biara nni hɔ a Onyankopɔn asomfo pene so, efisɛ wobu akwankyerɛ a ɛwɔ Bible mu yi: “Mfa wo ho nsu mma wo yɔnko yere na mo ho angu fĩ.” (Lev. 18:20, 29; Mmeb. 6:29) Sɛ awarefo anaa obi foforo biara kogye ɔbarima bi ho nsu anaa ɔbea bi mmadwoa anaa wɔde wɔn de ma obi foforo a, ɛyɛ nna mu ɔbrasɛe, nea Bible frɛ no por·nei′a no. Biribi a ɛte saa kyerɛ sɛ wɔde ɔbarima ne ɔbea awo nkwaa redi dwuma wɔ ɔkwammɔne so.—Mat. 5:32; 1 Kor. 5:11; 6:9, 18; Heb. 13:4.\n^ nky. 27 Sɛ wopɛ eyi ho nsɛm pii a, hwɛ March 8, 1993, Nyan (Borɔfo de) no kratafa 26-27.\nƆbarima ne ɔbea bi te hɔ a wɔnwaree nanso wɔresua Bible. Wɔpɛ sɛ wɔbɔ asu nanso aban mma kwan sɛ wɔware efisɛ ɔbarima no yɛ ɔhɔho a onni tumi krataa a ɔde tena ɔman no mu. Ɛba saa a, asafo no betumi ama wɔayɛ mpaemuka de wɔn nsa ahyɛ krataa bi ase de akyerɛ sɛ wobedi wɔn ho nokware na wɔabɔ asu anaa?\nEbia saa na ebinom besusuw nanso Kyerɛwnsɛm no nkyerɛ saa. Momma yɛnhwɛ tebea a ɛma obi kwan ma ɔde ne nsa hyɛ krataa a ɛte saa ase. Wɔfrɛ krataa no “Declaration Pledging Faithfulness” (mpaemuka a ɛkyerɛ sɛ obi bedi ne hokafo nokware). Afei yɛbɛhwɛ nea enti a wɔde krataa yi yɛ adwuma ne baabi a wɔma kwan ma wɔde yɛ adwuma.\nSɛ aban bi mpene sɛ ɔbea ne ɔbarima bi ware a, wotumi de wɔn nsa hyɛ krataa no ase wɔ adansefo anim. (Yebehu nea enti a aban bi mma kwan sɛ saafo no ware.) Wɔde wɔn nsa hyɛ krataa no ase de ka ntam sɛ wobedi wɔn ho nokware na sɛ kwan bue ma wɔn a wɔde akɔhyɛ mmara ase. Wɔyɛ saa a, asafo no bebu wɔn sɛ wɔayɛ mpaemuka wɔ Onyankopɔn ne nnipa anim sɛ wobedi wɔn ho nokware. Ɛba saa a, wobebu aware no te sɛ nea aban agye atom.\nDɛn nti na wɔyɛɛ saa krataa no, na bere bɛn na obi betumi de adi dwuma? Yehowa na ɔhyehyɛɛ aware, na obu no sɛ ade a ɛho wɔ nyam. Ne Ba Yesu kae sɛ: “Nea Onyankopɔn aka abom no, mma onipa biara nntetew mu.” (Mat. 19:5, 6; Gen. 2:22-24) Ɔtoaa so sɛ: “Sɛ ɛnyɛ aguamammɔ [nna mu ɔbrasɛe] nti na obi gyaa ne yere na ɔsan ware foforo a, wasɛe aware.” (Mat. 19:9) Enti “aguamammɔ,” anaa nna mu ɔbrasɛe, nkutoo na Bible ka sɛ obi betumi agyina so agyae aware. Sɛ ɔbarima bi fa ne yere akyi ne obi foforo kɔda na ne yere pɛ sɛ ogyae no a, obetumi agyae no na ɔpɛ a wakɔware foforo.\nNanso aman bi so no, titiriw tete no, na asɔre no mfa nea Bible ka yi nyɛ adwuma. Mmom asɔre no kyerɛkyerɛe sɛ biribiara nni hɔ a obi betumi agyina so agyae aware. Baabi a asɔre no wɔ aban no so tumi no, na ɔman no mmara mma kwan sɛ obi gyae aware koraa. Sɛ ne hokafo bɔ aguaman sɛnea Yesu kae no mpo a, wɔmma kwan. Aman bi so de, sɛ obi pɛ sɛ ogyae aware a obetumi ayɛ saa, nanso sɛ́ ɛbɛyɛ a wobewie ho adwuma ne asɛm no. Mfe ahe koraa a na onipa no da so ara twa ho kwan. Akɔyɛ sɛ Onyankopɔn pene biribi so nanso asɔre anaa aban no ‘siw’ ho kwan.—Aso. 11:17.\nSɛ Onyankopɔn anim no, nnipa baanu a wɔpɛ sɛ wɔware no wɔ hokwan sɛ wɔware na wɔayɛ nea wobetumi biara sɛ wobetwa aware dedaw no mu nanso ɔman no mmara mma wɔn kwan anaa ɛyɛ den paa sɛ wobetwam a, ɛnde wobetumi de wɔn nsa ahyɛ “Declaration Pledging Faithfulness” krataa no ase. Eyi yɛ nhyehyɛe a Kristofo asafo no ayɛ de boa wɔn a wɔwɔ aman a ɛte saa so. Nanso aman dodow no ara ma awaregyae ho kwan, enti saa nhyehyɛe yi nyɛ adwuma wɔ hɔ. Sɛ awaregyae no ho nneɛma dɔɔso anaa ebegye sika pii mpo a, nhyehyɛe a yɛreka ho asɛm yi nyɛ adwuma wɔ hɔ.\nEbinom nte saa ade yi ase, enti sɛ ɔman no ma kwan sɛ wotumi gyae aware mpo a, wɔpɛ sɛ wonya “Declaration Pledging Faithfulness” krataa no bi, efisɛ wosusuw sɛ ɛno bɛma nneɛma atwa tiaa anaa ayɛ mmerɛw ama wɔn. Nanso ɛnyɛ krataa no atirimpɔw ne no.\nAfei yɛmmra asɛmmisa a ɛwɔ atifi hɔ no so. Ɔbarima ne ɔbea no te hɔ sɛ mpenafo nanso afei de wɔpɛ sɛ wɔware, na Kyerɛwnsɛm no ma wɔn kwan sɛ wotumi ware. Ɛha de, ɛnyɛ sɛ wɔn mu bi wɔ okunu anaa ɔyere a ɛsɛ sɛ ogyae no ansa na wɔaware; biribiara nkyekyere wɔn. Nanso ɔbarima no nni tumi krataa a ɔde tena ɔman no mu, enti aban no mma kwan sɛ ɔhɔho a ɔte saa bɛware wɔ mmara mu. (Aman pii so de, sɛ obi wɔ tumi krataa oo, onni bi oo, wɔma kwan ma ɔware wɔ hɔ.) Asɛm a yɛresusuw ho yi de, ɔman no ma kwan ma obi gyae aware. Enti obi ntumi mfa ne nsa nhyɛ “Declaration Pledging Faithfulness” krataa no ase. Hyɛ no nsow sɛ nnipa baanu a yɛreka wɔn ho asɛm yi, ɛnyɛ sɛ wɔrepɛ awaregyae na wonnya. Biribiara nsiw wɔn kwan sɛ wɔbɛware. Asɛm no ara ne sɛ, ɔbarima no nni tumi krataa a ɔde tena ɔman no mu. Ɛnde dɛn na wobetumi ayɛ? Sɛ wɔpɛ a wobetumi akɔ ɔman foforo bi so akɔware wɔ hɔ. Anaa sɛ ɔbarima no tu anammɔn sɛ obenya tumi krataa atena ɔman no mu a, ebia wɔbɛma wɔn kwan ma wɔaware wɔ ɔman no ara mu.\nEnti nnipa baanu a wɔpɛ sɛ wɔware yi betumi ayɛ nea Onyankopɔn ne Kaesare mmara hwehwɛ. (Mar. 12:17; Rom. 13:1) Yegye di sɛ wɔbɛtoto nneɛma yiye na wɔatumi abɔ asu.—Heb. 13:4.\n^ nky. 6 Na sɛ akokoaa a ɔhyɛ yafunum no ho tɔ kyima anaa mmadwoa a wɔde hyɛɛ ɔbea no awotwaa mu pii yɛ yiye nso ɛ? Sɛ obi hyɛ da sɛe biribi a ɛte saa a, ɛkyerɛ sɛ nyinsɛn paa na watu agu. Sɛ obi fa IVF anaa abɛɛfo kwan so nyinsɛn a, ebetumi ama wanyinsɛn ntafo, ahenasa, anaa nea ɛboro saa. Ɛba saa a, mogya betumi atu ɔbea no anaa ɔbɛwo akokoaa a ne bere nsoe. Ɛba sɛ mmadwoa a wɔde ahyɛ ɔbea no awotwaa mu pii yɛ yiye a, ɛkɔfa asɛm foforo ba. Ebia dɔkotafo betu no fo sɛ ɔmma wɔnsɛe biako anaa abien bi. Nanso sɛ obi hyɛ da tu nyinsɛn gu a, ɛyɛ awudi.—Ex. 21:22, 23; Dw. 139:16.\nNsɛmmisa a Efi Akenkanfo Hɔ—December 2012\nNsɛmmisa a Efi Akenkanfo Hɔ—July 2017


Dwom 36—Yɛbɔ Yɛn Koma Ho Ban | Kristofo Dwom\nKENKAN WƆ Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Belize Kriol Bicol Bislama Boulou Bulgarian Cebuano Chichewa Chitonga Chitonga (Malawi) Chitumbuka Chiyao Chokwe Cibemba Cinyanja Croatian Dangme Danish Douala Dutch English Ewe Fijian Fon French Ga German Greek Guarani Gun Haitian Creole Hiligaynon Hungarian Iban Icelandic Iloko Italian Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mambwe-Lungu Mapudungun Mauritian Creole Myanmar Ndau Ndebele Ngangela Nias Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sena Serbian Serbian (Roman) Seychelles Creole Shona Silozi Sinhala Spanish Swahili Swedish Tagalog Tahitian Tatar Telugu Thai Tigrinya Tok Pisin Tshiluba Turkish Twi Ukrainian Wolaita Yoruba\nYɛbɔ Yɛn Koma Ho Ban\n1. Yɛ-bɛ-bɔ yɛn ko-ma ho ban.\nYɛa-po bɔ-ne a-kwan.\nNyan-ko-pɔn nim yɛn ni-pa-su.\nƆ-sõ sen yɛn ko-ma.\nYɛn ko-ma tu-mi daa-daa yɛn.\nƐ-ma yɛ-yɛ bɔ-ne.\nEn-ti mo-mma yɛ-mmɔ ho ban,\nNa yɛa-di no-kwa-re.\n2. Ye-ho-wa se ɔ-bɛ-boa yɛn\nA-ma yɛa-som no daa.\nSɛ yɛ-de n’A-sɛm di dwu-ma,\nYe-be-nya ko-ma pa.\nNea Ye-ho-wa kye-rɛ nyi-naa,\nƐ-no na ye-be-tie.\nEn-ti ma yɛn ko-ma mu ntew.\nNa e-be-si yɛn yi’e.\n3. Ɛ-sɛ sɛ yɛn a-dwen mu tew.\nƐ-bɔ ko-ma ho ban.\nNyan-ko-pɔn a-sɛm hyɛ yɛn den,\nNa ɛ-kye-rɛ yɛn kwan.\nYe-ho-wa dɔ n’a-no-kwa-fo.\nƆ-re-nnaa-daa wɔn da!\nYɛ-de ko-ma nyi-naa som no.\nƆ-yɛ a-dam-fo pa.\n(Hwɛ Dw. 34:1; Filip. 4:8; 1 Pet. 3:4 nso.)\nYɛbɔ Yɛn Koma Ho Ban (Dwom 36)


Bible Mu Nsɛm Sɛnea Yɛbɛyɛ Atra Ase Daa - Yehowa Adansefo Intanɛt Dwumadibea\nWUBETUMI akyerɛ nea abeawa ketewa yi ne ne nnamfonom rekenkan no? Yiw, ɛyɛ saa nhoma a worekenkan yi— Me Nhoma a Ɛka Bible Mu Nsɛm. Na wɔrekenkan asɛm a worekenkan yi ara—“Sɛnea Yɛbɛyɛ Atra Ase Daa.”\nWunim nea wɔresua? Nea edi kan ne sɛ, sɛ yɛbɛtra ase daa a, ɛho hia sɛ yenya Yehowa ne ne Ba Yesu ho nimdeɛ. Bible se: ‘Eyi ne ɔkwan a wɔfa so tra ase daa. Sua nokware Nyankopɔn koro no ne ne Ba a ɔsomaa no baa asase so, Yesu Kristo, ho ade.’\nƆkwan bɛn na yebetumi afa so asua Yehowa Nyankopɔn ne ne Ba Yesu ho ade? Ɔkwan biako ne sɛ yɛbɛkenkan Me Nhoma a Ɛka Bible Mu Nsɛm yi fi mfiase akosi awiei. Ɛka Yehowa ne Yesu ho nsɛm pii, anaa ɛnte saa? Na ɛka nneɛma a wɔayɛ dedaw ne nea wɔbɛyɛ afei ho nsɛm pii. Nanso ɛsɛ sɛ yɛyɛ pii sen nhoma yi ara a yɛbɛkenkan.\nWuhu nhoma foforo a ɛda fam hɔ no? Ɛyɛ Bible. Ma obi nkenkan Bible no afã horow a nhoma yi mu nsɛm no gyina so no nkyerɛ wo. Bible no ma yenya nsɛm a ɛho hia na yɛn nyinaa atumi asom Yehowa ɔkwan pa so na yɛanya daa nkwa no nyinaa. Enti ɛsɛ sɛ yesua Bible no daa.\nNanso Yehowa Nyankopɔn ne Yesu Kristo ho nsɛm a yɛkenkan nkutoo nnɔɔso. Yebetumi anya wɔn ne wɔn nkyerɛkyerɛ ho nimdeɛ pii, nanso ebetumi aba sɛ yɛrennya daa nkwa. Wunim ade foforo a ɛho hia?\nƐho hia sɛ yɛde nneɛma a yesua no nso bɔ yɛn bra. Wokae Yuda Iskariot? Na ɔyɛ asomafo 12 a Yesu paw wɔn no mu biako. Ná Yuda wɔ Yehowa ne Yesu ho nimdeɛ pii. Nanso dɛn na ɛbaa no so? Bere bi akyi no ɔbɛyɛɛ pɛsɛmenkominya, na oyii Yesu maa n’atamfo gyee nnwetɛbona 30. Enti Yuda rennya daa nkwa.\nWokae Gehasi, ɔbarima a yesuaa ne ho ade wɔ Adesua 69 mu no? Ɔpɛe sɛ onya ntade ne sika bi a ɛnyɛ ne de. Enti odii atoro na ne nsa aka saa nneɛma no. Nanso Yehowa twee n’aso. Enti sɛ yɛanni ne mmara so a, ɔbɛtwe yɛn nso aso.\nNanso nnipa pa pii wɔ hɔ a wɔsom Yehowa nokware mu daa. Yɛpɛ sɛ yɛyɛ sɛ wɔn, ɛnte saa anaa? Abofra Samuel yɛɛ nhwɛso pa a ɛsɛ sɛ yesua. Kae sɛ, sɛnea yehui wɔ Adesua 55 mu no, na wadi mfe anan anaa anum pɛ bere a ofii ase som Yehowa wɔ ne ntamadan mu. Enti sɛ wusua dɛn ara a, wunsua dodo sɛ wobɛsom Yehowa.\nNanso, onipa a yɛn nyinaa pɛ sɛ yesua no ne Yesu Kristo. Bere a ɔyɛ abofra mpo, sɛnea yehui wɔ Adesua 87 mu no, na ɔwɔ asɔrefi hɔ reka ne soro Agya ho asɛm akyerɛ afoforo. Momma yenni ne nhwɛso akyi. Momma yɛnka Yehowa yɛn Nyankopɔn a ne ho yɛ nwonwa, ne ne Ba, Yesu Kristo, ho asɛm nkyerɛ nnipa dodow a yebetumi nyinaa. Sɛ yɛyɛ saa nneɛma yi a, ɛnde yebetumi atra ase daa wɔ Onyankopɔn paradise foforo no mu wɔ asase so.\nYohane 17:3; Dwom 145:1-21.\nSɛ yɛpɛ sɛ yɛtra ase daa a, dɛn na ɛho hia sɛ yehu?\nƆkwan bɛn na yebetumi afa so asua Yehowa Nyankopɔn ne Yesu ho ade sɛnea abeawa ketewa no ne ne nnamfonom reyɛ wɔ mfonini no mu no?\nNhoma foforo bɛn na wuhu wɔ mfonini no mu no, na adɛn nti na ɛsɛ sɛ yɛtaa kenkan?\nWɔ Yehowa ne Yesu ho asɛm a yebesua akyi no, dɛn bio na ɛho hia na ama yɛanya daa nkwa?\nDɛn asuade na yenya wɔ Adesua 69?\nDɛn na nhwɛso pa a abofra Samuel yɛe wɔ Adesua 55 no mu no kyerɛ?\nYɛbɛyɛ dɛn atumi adi Yesu Kristo nhwɛso no akyi, na sɛ yedi akyi a, dɛn na yebetumi ayɛ daakye?\nKenkan Yohane 17:3.\nƆkwan bɛn so na Kyerɛwnsɛm no da no adi sɛ Yehowa Nyankopɔn ne Yesu Kristo ho nimdeɛ a yebenya no nkyerɛ nokwasɛm kɛkɛ a yɛbɛkyere agu yɛn tirim? (Mat. 7:21; Yak. 2:18-20; 1 Yoh. 2:17)\nKenkan Dwom 145:1-21.\nNneɛma pii a enti ɛsɛ sɛ yeyi Yehowa ayɛ no bi ne dɛn? (Dw. 145:8-11; Adi. 4:11)\nƆkwan bɛn so na Yehowa “ye ma nnipa nyinaa,” na adɛn nti na ɛsɛ sɛ eyi twe yɛn bɛn no kɛse? (Dw. 145:9; Mat. 5:43-45)\nSɛ yɛdɔ Yehowa wɔ yɛn koma mu a, dɛn na ɛbɛka yɛn ma yɛayɛ? (Dw. 119:171, 172, 175; 145:11, 12, 21)\nDƐN NA BIBLE KYERƐKYERƐ?\nDɛn Nti na Onyankopɔn Bɔɔ Asase? (Ɔfã 1)\nSɛnea nneɛma ayɛ yi, saa na ɔpɛ no?


ሐዋርያት ሥራ 20 NASV – Asomafoɔ 20 ASCB | Biblica\nሐዋርያት ሥራ 20 NASV – Asomafoɔ 20 ASCB\nPaulo Firii Efeso\n1Basabasayɛ yi akyi no, Paulo frɛɛ asuafoɔ no kaa nsɛm de hyɛɛ wɔn nkuran, kraa wɔn firii hɔ kɔɔ Makedonia. 2Ɔkyinkyini faa amantam no mu, tuu asuafoɔ no fo de hyɛɛ wɔn nkuran. Afei, ɔbɛduruu Hela. Ɔdii hɔ abosome mmiɛnsa. 3Ɛberɛ a ɔresiesie ne ho akɔ Siria no, ɔtee sɛ Yudafoɔ no abɔ ne ho pɔ; enti ɔsane nʼakyi kɔfaa Makedonia kɔeɛ. 4Piro a ɔfiri Beroia no ba Sopater ne Paulo na ɛkɔeɛ. Wɔn a wɔka ne ho kɔeɛ no nso bi ne Aristarko ne Sekundo a wɔfiri Tesalonika ne Gaio a ɔfiri Derbe ne Timoteo ne Tihiko ne Trofimo a wɔfiri Asiaman mu no. 5Saa nnipa yi dii ɛkan kɔtwɛnee yɛn wɔ Troa. 6Yɛdii Apiti Afahyɛ no wieeɛ no, yɛfirii Filipi, na nnanum akyi no, yɛkɔtoo wɔn wɔ Troa, dii nnawɔtwe wɔ hɔ.\nPaulo Nyane Eutiko\n7Nnawɔtwe no mu da a ɛdi ɛkan no, yɛhyiaam sɛ anuanom didiiɛ. Esiane sɛ na adeɛ kye a Paulo bɛfiri kuro no mu no enti, ɔkasa kyerɛɛ anuanom no kɔsii ɔdasuom. 8Na nkanea pii wɔ abansoro dan a yɛahyia wɔ hɔ no mu. 9Ɛberɛ a Paulo rekasa no, na aberanteɛ bi a wɔfrɛ no Eutiko te mfɛnsere ano retɔ nko. Ɔdaa hatee maa ɔfiri abansoro dan a ɛtɔ so mmiɛnsa no so bɛhwee fam. Wɔmaa ne so no, na wawu. 10Paulo siane baa fam, kɔbutuu ne so, maa ne so kaa sɛ, “Monnsuro, ɛfiri sɛ, ɔnwuiɛ!” 11Afei, ɔsane foro kɔɔ abansoro no so kɔbubuu burodo ne asuafoɔ no diiɛ. Paulo toaa ne kasa no so kɔsii adekyeɛ ansa na ɔregya wɔn hɔ. 12Anuanom no de anigyeɛ de aberanteɛ a wɔnyanee no no kɔɔ efie.\nPaulo Kɔ Mileto\n13Yɛde ɛhyɛn dii ɛkan kɔɔ Aso sɛ yɛrekɔfa Paulo wɔ hɔ, ɛfiri sɛ, na waka akyerɛ yɛn sɛ ɔrefa fam akɔ hɔ. 14Ɔbɛkaa yɛn ho wɔ Aso na yɛne no toaa so kɔɔ Mitilene. 15Adeɛ kyeeɛ no, yɛkɔduruu Kio. Ne nnanu so no, yɛbɛduruu Samo; na nʼadekyeeɛ no, yɛbɛduruu Mileto. 16Esiane sɛ na Paulo ho pere no sɛ, sɛ ɛbɛtumi a ɔbɛduru Yerusalem akɔdi Pentekoste Afahyɛ no wɔ hɔ no enti, ɔyɛɛ nʼadwene sɛ ɔrennyina Efeso, sɛdeɛ ɛbɛyɛ a ɔrenkyɛ wɔ Asia.\n17Paulo soma firii Mileto kɔɔ Efeso kɔka kyerɛɛ asafo mpanimfoɔ no sɛ wɔnhyia no. 18Wɔbaeɛ no, ɔka kyerɛɛ wɔn sɛ, “Ɛfiri da a ɛdi ɛkan a mebaa Asia no, monim ɛkwan a mefaa so ne mo tenaeɛ. 19Ɛwom sɛ ɛnam Yudafoɔ no pɔbɔ so maa mehunuu amane bebree de, nanso mede ahobrɛaseɛ ne nisuo yɛɛ mʼadwuma sɛ Awurade ɔsomfoɔ. 20Monim sɛ ɛberɛ a na merekyerɛkyerɛ mo wɔ dwam ne afie mu no, mamfa biribiara a ɛho bɛba mo mfasoɔ no anhinta mo. 21Mebɔɔ Yudafoɔ ne amanamanmufoɔ no kɔkɔ sɛ wɔntwe wɔn ho mfiri wɔn bɔne ho, mfa wɔn ho mma Onyankopɔn, na wɔnnye Yesu Kristo nni.\n22“Afei, ɛsiane sɛ Honhom Kronkron ahyɛ me no enti, merekɔ Yerusalem a mennim asɛm a ɛbɛto me wɔ hɔ. 23Deɛ menim ara ne sɛ kuropɔn biara a mɛkɔ so no, Honhom Kronkron bɔ me kɔkɔ sɛ wɔde me bɛto afiase na mahunu amane. 24Sɛdeɛ ɛbɛyɛ a, mɛtumi maduru botaeɛ a ɛsi mʼanim no ho na mawie dwuma a Awurade Yesu de maa me sɛ menka Onyankopɔn dom ho asɛmpa no enti, mammu me kra sɛ adeɛ a ɛsom bo.\n25“Menim sɛ mo a maka Onyankopɔn Ahennie no ho asɛm akyerɛ mo no mu biara renhunu me bio. 26Ɛno enti, ɛnnɛ, mereka makyerɛ mo sɛ, sɛ ɛba sɛ mo mu bi yera a, na ɛmfiri me. 27Ɛfiri sɛ, mamfa Onyankopɔn asɛm no mu biribiara anhinta mo. 28Monhwɛ mo ho so ne nnwankuo a Honhom Kronkron de wɔn ahyɛ mo nsa sɛ ahwɛfoɔ no yie. Monhwɛ wɔn yie, ɛfiri sɛ, Onyankopɔn de ne Ba no mogya na agye wɔn. 29Menim sɛ me kɔ akyi no, atorɔ akyerɛkyerɛfoɔ a wɔn ho yɛ hu sɛ mpataku bɛwura mo mu abɛsɛe mo. 30Ɛberɛ bi bɛba a, mo mu binom bɛsɔre, nam atorɔ so atwe asuafoɔ no mu bi adi wɔn akyi. 31Ɛno enti, monna mo ho so! Monkae sɛ, mfirinhyia mmiɛnsa a medii wɔ mo nkyɛn no, menam amanehunu ne yea mu tuu mo fo awia ne anadwo.\n32“Afei, mede mo hyɛ Onyankopɔn ne ne dom nsɛm a ɛtumi hyɛ mo gyidie den na ɛma monya nʼagyapadeɛ a wasiesie ama ahotefoɔ no nsa. 33Mʼani ammere obi dwetɛ anaa sika anaa ntoma. 34Mo ara modi adanseɛ sɛ, me nsa ano adwuma so na menam mehwɛɛ me ho ne wɔn a wɔka me ho no. 35Mede mʼabrabɔ ayɛ nhwɛsoɔ akyerɛ mo sɛ, ɛsɛ sɛ yɛyere yɛn ho yɛ adwuma de boa ahiafoɔ na yɛkae sɛ, Awurade Yesu ankasa kaa sɛ, ‘Ɔma mu wɔ nhyira sene ɔgyeɛ.’ ”\n36Paulo kasa wieeɛ no ɔne wɔn nyinaa buu nkotodwe bɔɔ mpaeɛ. 37Wɔn nyinaa suiɛ, bam no, maa no nanteyie. 38Deɛ ɛyɛɛ wɔn awerɛhoɔ koraa ne asɛm a ɔka kyerɛɛ wɔn sɛ, wɔrenhunu no bio no. Afei, wɔn nyinaa kɔgyaa no ɛhyɛn no mu.\nASCB : Asomafoɔ 20